
ACTA APOSTOLICAE SEDIS 


COMMENTARIUM OFFICIALE 


ACTA BENEDICTI PP. XV 


LITTERAE APOSTOLICAE 
PRAEFECTURA APOSTOLICA « DE BETAFO » IN VICARIATUM APOSTOLICUM ERI- 
GITUR. 


BENEDICTUS PP XV. 


Ad perpetuam rei memoriam. — Laeto semper accipimus animo 
sacram aliquam expeditionem tantum fidei incrementum suscepisse, ut 
necesse sit eam de novis potioribusque subsidiis in Domino providere. 
Cum igitur Praefectura Apostolica de Betafo in insula Madagascar, 
ob actuosum missionariorum de la Salette studium, aucto fidelium 
numero, non minus quam florenti opera ac disciplina commendetur ; Nos, 
quo christiana religio ibidem facilius satiusque proferatur, eandem 
Missionem ad altiorem dignitatis gradum libentes promovemus. Quare, 
de consilio quoque VV. FF. NN. S. R. E. Cardinalium Christiano nomini 
propagando praepositorum, Praefecturam Apostolicam de Betafo, in 
insula de Madagascar, de Apostolicae potestatis Nostrae plenitudine, 
praesentium tenore, motu proprio, certa scientia et matura deliberatione 
Nostra, in Apostolicum Vicariatum, eodem ei servato nomine, erigimus et 
constituimus. Novo propterea huiusmodi Vicariatui omnia et singula 
tribuimus iura, privilegia, honores, indulta, quae ad sacras has Mis- 
siones pertinent. Decernentes praesentes Litteras firmas, validas atque 
efficaces semper exsistere et fore, suosque plenarios atque integros effe- 
ctus sortiri et obtinere, illisque ad quos pertinent, in omnibus et per 

omnia plenissime suffragari: sicque iudicandum esse ac definiendum, 
irritumque atque inane -fieri si secus super his, a quoquam, auctoritate 
qualibet, scienter vel ignoranter contigerit attentari. Non obstantibus 
contrariis quibuscumque. 

Datum Romae apud sanctum Petrum, sub annulo Piscatoris, die 
XxIV mensis augusti mMcmxviit, Pontificatus Nostri anno quarto. 


P. Carp. Gasparri, a Secretis Status. 


Il 


PRAEFECTURA APOSTOLICA NIGERIAE OCCIDENTALIS IN VICARIATUM APOSTO- 
LICUM ERIGITUR. 


BENEDICTUS PP. XV 


Ad perpetuam rei memoriam. — Summa afficimur laetitia, quum 
Nobis refertur sacram aliquam Missionem tam uberes in Domino fru- 
ctus dedisse, ut eam ad potiorem dignitatis gradum evehere oporteat. 
Id de Praefectura Apostolica Nigeriae Occidentalis audivimus, ac de 
consilio etiam VV. FF. NN. S. R. E. Cardinalium negotiis Propagandae 
Fidei praepositorum, eam in Vicariatum Apostolicum libenti quidem 
animo erigere statuimus. Quare ut catholico nomini aeternaeque fide- 
lium saluti in Africa Septentrionali bene, prospere ac feliciter eveniat, 
atque ut suscepti labores ac fructus in Apostolica Nigeriae Occidentalis 
Missione latius multiplicentur, Apostolicam eandem Praefecturam motu 
proprio, certa scientia ac matura deliberatione Nostra, de Apostolicae 
potestatis Nostrae plenitudine, praesentium tenore, in Vicariatum Apo- 
stolicum, iisdem servatis nomine et limitibus, erigimus ac constituimus, 
cum omnibus et singulis honoribus, iuribus, privilegiis, praerogativis, 
indultis, quae ad huiusmodi Vicariatus Apostolicos pertinent. Decer- 
nentes praesentes Litteras firmas, validas atque efficaces semper exsi- 
stere et fore, suosque plenarios atque integros effectus sortiri et obti- 
nere, illisque ad quos pertinent, in omnibus et per omnia plenissime 
suffragari: sicque iudicandum esse ac definiendum, irritumque atque 
inani fieri si secus super his, a quoquam, auctoritate qualibet, scienter vel 
ignorauter contigerit attentari. Non obstantibus contrariis quibuscumque. 

Datum Romae apud sanctum Petrum, sub annulo Piscatoris, die 
XXIV mensis augusti mcmxviu, Pontificatus Nostri anno quarto. 


P. Carp. Gasparri, a Secretis Status. 

Il 


TEMPLUM B. MARIAE VIRG. DE MDRCEDE IN CIVITATE BARCINONENSI TITULO ET 
PRIVILEGIIS BASILICAE MINORIS DECORATOR. 


BENEDICTUS PP. XV 


Ad perpetuam rei memoriam. — Conspicua templa in memoriam 
magni alicuius eventus erecta, quaeque non minus artis operibus quam 
et cultus splendore et potissimum fidelium piet&te praestent, de more 
institutoque Romanorum Pontificum praedecessorum Nostrorum, hono- 
ribus privilegiisque cumulare libenti quidem animo solemus. Itaque 
omnibus compertum et exploratum est, Barcinone, in urbe nobilissimae 
Hispanorum gentis praeclara, regale exsistere templum, quod singulare 
et celeberrimum illud ostentum in mentem revocat, quum septem abhinc 
saeculis, ineunte mense augusto anno mccxvi Deipara Virgo devoto 
filio suo Petro Nolasco, cupiditate flagranti christianos captivos ex 
immani infidelium servitute redimendi, sese conspiciendam obtulit. Per- 
illustris huiusmodi aedes, in honorem B. Mariae Virginis a Mercede 
exstructa atque ob aucta fidelium numerum et pietatem, prioribus et 
sacello et templo, Dei Matri pariter sacris, substituta, tandem a. MpcCLXxV 
eidem Virgini dicata fuit ac multis spectatisque nominibus prae ceteris 
excellit. Eius enim amplitudo renidet arte, ac superpositus tholus, aeneum 
simulacrum Deiparae Virginis in summo fastigio ferens, eminus conspi- 
citur. In interiore autem templi parte et super maius Altare pervetus 
Virginis Mercedoniae asservatur aliud simulacrum, catalaunica arte ex 
ligno mirifice sculptum, quod a sancto Petro Nolasco religiosissime 
traditum fuit. Incredibile memoratu est quam locupleti ac vere regio 
apparatu aeque ac innumeris donariis virginea illa statua cohoneste- 
tur, quam non modo cives Barcinonenses, verum etiam universa gens 
Hispanica, et Catalauniae, Castellae ac deinceps omnium Hispaniarum 
Reges sunt imprimis eximia religione venerati. Neque praeterire fas est, 
eandem sacram aedem suo quoque tempore praestantissimos adiisse 
viros, qui, vitae sanctimonia ac recte factis Christi Ecclesia illustrata, 
altarium honores meruerunt. Quo in certamine pietatis Sacrorum Anti- 
stites Barcinonenses principem, ut par est, obtinuere locum, atque ab 
hac Apostolica Sede una cum clero et populo impetrarunt, ut B. M. 
Virgo a Mercede non solum ipsorum civitatis, sed totius Ecclesiae Bar - 
cinonensis praecipua declararetur Patrona, Lectum autem Capitulum 
ipsius Cathedralis Ecclesiae Barcinonensis simul cum Episcopo sollem- 

nia in Deiparae Virginis Mercedoniae templo quotannis peragit, ac die 
anniversario Mariae Descensionis Virgineum Simulacrum, e suo loco 
eductum, supplicationibus ac pompa in Ecclesia Cathedrali honorificen- 
tissimo cultui proponit, et festis inde celebratis, haud minore sollemni- 
tate et confertissimo comitante populo ad suum sanctuarium restituit. 
Mira praeterea sunt studium ac sollertia tum parochi tum sacerdotum 
coadiutorum in suis inibi fungendis muneribus, neque sanctuario deest 
Collegium Beneficiariorum, quorum assidua opera templi decus quam 
maxime adaugetur. Denique fidelium utriusque sexus et cuiuslibet ordi- 
nis Sodalitates, quae religionem et caritatem exercent, Dei Matri hono- 
rem certatim praestant, ac statis etiam diebus et horis preces ante Eius 
Iconem effundere solent. Hoc mariale sanctuarium tot tantisque de 
causis celebratum, Romanorum quoque Pontificum, ut aequum est, 
sollicitudinem excitavit, atque ita festum Deiparae Virginis de Mercede 
Ordini Mercedonio a rec. me. Gregorio 1X concessum, ab alio Deces- 
sore Nostro Innocentio XIII ad universam Ecclesiam extensum fuit, et 
fel. rec. Pius Papa IX eandem Virginem Mercedoniam sive Barcinonis 
sive cunctae dioeceseos Patronam constituit ac renuntiavit, dum Leo XIII 
tam insigne simulacrum aurea corona redimiendum sollemniter decre- 
vit. Hisce insuper honoribus ac privilegiis aliae nonnullae sunt additae 
concessiones, nam indulgentiarum copiae, quibus et opus redemptionis 
captivorum et pietatis exercitationes ditata fuerunt, rec. me. Pius Papa X 
decessor Noster indulgentiam de Portiuncula nuncupatam adiunxit, 
et Nos ipsi, sanctuarii fama ac tidelium desiderio permoti, facultatem 
peramanter largiti sumus, cuius vi media nocte, diem quartum et vice- 
simum septembris praecedente, quo festum B. M. Virginis a Mercede 
celebratur, Sacrum in ipso sanctuario confici potest. Quae omnia vene- 
rabilem fratrem Henricum Reig et Casanova, praesulem Barcinonen- 
sem, votis ac suffragiis cleri populique fultum, facile ad Nos rogandum 
induxerunt, ut hoc parochiale regale templum ad potiorem dignitatis gra- 
dum evehere dignaremur, ac Nos, omnibus et singulis mature perpen- 
sis, de consilio etiam VV. FF. NN. S. R. E. Cardinalium sacris ritibus 
tuendis, huiusmodi preces benigne excipiendas existimavimus. Quare, 
praesentium tenore, Apostolica auctoritate Nostra memoratum paro- 
chiale regale templum, in honorem Deiparae Virginis a Mercede Bar- 
cinone erectum, Basilicae Minoris titulo perpetuum in modum augemus, 
illique omnia et singula conferimus iura, privilegia, honores, praeroga- 
tivas, indulta, quae minoribus huius almae Urbis Nostrae Basilicis de 
iure competunt. Decernentes praesentes Litteras firmas, validas atque 
efficaces semper exsistere et fore, suosque plenarios atque integros effe- 

ctus sortiri et obtinere, illisque ad quos pertinent, in omnibus et per 
omnia plenissime suffragari: sicque iudicandum esse ac definiendum, 
irritumque atque inane fieri si secus super his, a quoquam, auctoritate 
qualibet, scienter vel ignoranter contigerit attentari. Non obstantibus 
contrariis quibuscumque. 

Datum Romae apud sanctum Petrum, sub annulo Piscatoris, die 
x mensis septembris momxvit!, Pontificatus Nostri anno quinto. 


P. Carp. Gasparri, a Secretis. Status. 


IV 


SUB EXITUM SAECULI VII EX QUO S. FRANCISCUS ASSISIENSIS PALAESTINAM 
ADIIT, FRATRUM MINORUM IN LOCIS SANCTIS CUSTODIENDIS LAUDANTUR 
PROMERITA, ET IURA, PRIVILEGIA, INDULGENTIARUM MUNERA, IIS AB 
APOSTOLICA SEDE CONCESSA, CONFIRMANTUOR. 


BENEDICTUS PP. XV. 


Ad perpetuam rei memoriam. — Inclytum Fratrum Minorum con- 
ditorem, Franciscum Assisiensem in Palaestinam se contulisse et Sepul- 
crum Domini invisisse argumentis constat adeo certis et illustribus ut 
in dubium vocari non liceat. Nec minus consentiunt historici hoc iter 
ab eo habitum esse anno mccxix cum, fere biennio ante, alumnos ali- 
quot in Syriam misisset qui Jesu Christi Evangelium, ubi primum inso- 
nuit, praedicando propagarent. Ex eo tempore usque ad hanc diem 
Fratres Minores ibi sine ulla intermissione manserunt, obtinentes Pro- 
vinciam Terrae Sanctae, omnium quidem totius Franciscalis Ordinis 
nobilissimam quam Patriarcha sanctissimus fundaverat. Palaestinensia 
autem, quae divinus ipse christiani nominis Auctor consecravit, augusta 
religionis monumenta, Dei providentis consilio accidit ut et in manus 
Ecclesiae catholicae iure dominii et proprietatis cederent, et Ordini Fra- 
trum: Minorum conservanda ac tuenda committerentur. Etenim magna 
semper exstitit erga Fratres Minores, qui in Palaestina pro Christi gloria 
elaborarent, benevolentia Sedis Apostolicae: quam benevolentiam tum 
declarant Gregorii IX Apostolicae Litterae Si Ordinis Fratrwm Mino- 
rum, anno mccxxx datae, quibus ii Patriarchae Hierosolymitano et 
Antiocheno commendantur; tum non obscure hoc indicat quod plu- 
ries ad Soldanos Aegypti pro christianorum defensione apostolicas lega- 
tiones obierunt. Eademque de causa Locorum Sanctorum possessionem 
mature nacti sunt, ac semper deinceps Romani Pontifices, occasione 

oblata, privilegium eisdem Fratribus eadem Loca custodiendi confirma- 
runt. Ita Clemens VI in Constitutione Gratias agimus die xx1 no- 
vembris mcccxii1; Martinus V in Constitutione Ad assidwum die vii 
iulii mececxx; et Innocentius XI qui in Constitutione Haponi nobis, 
anno MDCLxxxvi edita, haec habet: « Sancta Loca Palaestinae, sive Ter- 
«rae Sanctae, ac praesertim sanctissimum Domini Nostri lesu Christi 
« Sepulcrum, quemadmodum antehac per Fratres Ordinis Minorum ex 
« huius Sanctae Sedis Apostolicae concessione custodita fuerunt, ita in 
« posterum quoque ab iisdem Fratribus custodiri, regi et gubernari, 
« auctoritate Apostolica, tenore praesentium statuimus et ordinamus ». 
Quam varium vero et quam multiplex munus sit Fratribus Terrae San- 
ctae Custodibus, quantorumque laborum ac sumptuum, nemo est qui 
ignoret. Eorum est enim et divinum tueri cultum in sanctuariis Hiero- 
solymae, Bethleem, Nazareth aliisque; et peregrinos undique, pietatis 
causa, advenientes gratuito hospitio accipere; et catholicis latinis ex 
Iudaea, Galilaea, Syria, Aegypto ac Cypro curam animarum impen- 
dere, scholis, orphanotrophiis praesidiisque eiusmodi adiunctis ; et sacras 
Missiones ad infideles et acatholicos, maxime in Syria superiore et in 
Armenia constitutas, exercere. lam molestias et incommoda omne genus 
ab iis hoc tanto tempore tolerata non facile quis explicet. Complures 
numerantur qui ex iis pro fide catholica vitam profuderunt; plurimi 
autem qui, pestilentia affectis inserviendo, caritatis martyres occubue- 
runt. Merito igitur fel. rec. Pius IX, anno mpcccxtvi in Apostolicis Lit- 
teris Romani Pontifices ita eos dilaudavit: « Romanorum Antistitum 
« curis praeclare responderunt S. Francisci alumni, utpote qui nihil 
« plane laboris atque aerumnarum neque ipsius vitae discrimen recu- 
« sarunt, quo commisso officio satisfacerent ». Similiterfel. rec. Leo XIII in 
Apostolicis Litteris Salvatoris ac Domini, die xxv1 decembris MDCCCLXXxXxVII 
datis: « Pontifices iam a vetustissimis temporibus ea ad loca, pretioso 
« Humanati Verbi sanguine purpurata, oculos convertentes, catholici 
«nominis gentes ad Christi Sepulcrum recuperandum excitarunt, et 
« postquam illud denuo in infidelium ditionem cecidit, et Fratribus 
« Minoribus S. Francisci Assisiensis tantummodo licuit ea asservare, 
«numquam destitere quin, quacumque ope possent, custodiae saltem 
« consulerent, et Fratrum eorumdem, quos neque persecutionum, neque 
« vexationum, neque saeva cruciatuum discrimina tanto unquam ab 
« incoepto deterruerunt, praesentibus necessitatibus pro re ac tempore 
« providerent ». 

Cum autem qui Loca Sancta custodiunt, Franciscales opus in ma- 
nibus habeant maximi impendii, cui quidem ipsi se inopes suppetere 

non possunt, admiranda sane est divina benignitas quae catholicorum 
ex omni ordine largitatem in eorum subsidium excitare numquam destitit. 
Quo in genere Romani Pontifices nimirum ceteris anteire visi sunt, non 
solum pro sua ipsorum facultate opitulando, sed etiam vel praecipiendo 
ut in unaquaque orbis catholici dioecesi certae collationes pro Terrae 
Sanctae necessitatibus fierent, vel communi pietati in eamdem causam, 
propositis quoque Pontificalis Indulgentiae muneribus, stimulos addendo. 

Haec Nos commemorata volumus, septimo iam exeunte saeculo, ex 
quo Seraphicus Patriarcha in Palaestinam venit; eo magis quod, con- 
siderantes quemadmodum his difficillimis temporibus Fratres Minores 
in Terrae Sanctae custodia se gesserint, eos videmus suorum maiorum 
laudibus omnino dignos exstitisse. 

Quare cum sanctam et salutarem eorum operam magni a Nobis 
fieri profitemur, tum quam babent a decessoribus Nostris demandatam 
sibi curam Loca Sancta custodiendi, eam libentissime eisdem confir- 
mamus cum omnibus iuribus, privilegiis et indulgentiis quibus usque 
adhuc usi sunt. Postremo tamquam eaclusivam habentes normam a 
fel. rec. Leone XIII in Litteris, quas diximus, Salvatoris ac Domini 
traditam, Locis Sanctis subveniendi, quod is ibidem decrevit, idem Nos 
de Apostolica Nostra auctoritate decernimus « ut venerabiles fratres 
« Patriarchae, Archiepiscopi, Episcopi et alii totius terrarum orbis loco- 
«rum Ordinarii, sub sanctae obedientiae vinculo curare teneantur, ut 
« respective in cuiuscumque dioecesis parochiali ecclesia, una saltem 
« singulis annis vice, nempe feria sexta maioris hebdomadae, vel alio 
« ad uniuscuiusque Ordinarii lubitum similiter tantum quotannis eligendo 
« die, fidelium caritati Sanctorum Locorum necessitates proponantur. 
« Pari autem auctoritate expresse interdicimus, atque prohibemus, ne 
« quis audeat vel praesumat eleemosynas pro Terra Sancta quomodo- 
« libet collectas in alios usus convertere atque immutare. Propterea 
« iubemus, collectas, et superius dictum est, eleemosynas parochum 
« Episcopo, Episcopum tradere proximiori Ordinis S. Francisci pro 
« Terra Sancta Commissario; hunc autem curare volumus ut eaedem 
« quam citius Hierusalem ad Sanctorum Locorum Custodem, ut moris 
« est, transmittantur ». 

Has Litteras firmas et validas haberi volumus et iubemus, contra- 
riis non obstantibus quibuslibet. 

Datum Romae apud sanctum Petrum, sub anulo Piscatoris, die 
tv octobris, in festo S. Francisci Assisiensis, anno mcmxvutt, Pontificatus 
Nostri quinto. 

P. Carp. Gasparri, a Secretis Status. 

EPISTOLAE 
I 


AD LUDOVICUM NAZARIUM 8S. R. E. CARD. BEGIN, ARCHIEPISCOPUM QUEBECEN- 
SEM, CETEROSQUE ARCHIEPISCOPOS ET EPISCOPOS REGIONIS CANADENSIS: 
MUTUA INTER FIDELES CONCORDIA ITERUM COMMENDATA, DANTUR NORMAE 
QUOAD SCHOLASTICAM LEGEM A GUBERNATORIBUS ONTARII STATUS LATAM. 


Dilecte fili Noster, venerabiles fratres, salutem et apostolicam bene- 
dictionem. — Litteris apostolicis Commisso divinitus, quas ad vos dedi- 
mus die vit septembris mcmuxvi, clerum populumque catholicum regionis 
vestrae impenso studio hortabamur ut contentiones omnes animorumque 
simultates deponerent sive ratione stirpium exortas sive ex diversitate 
linguarum: simul autem monebamus ut si quas, his de causis, contro- 
versias in posterum agitari contingeret, eae caritate incolumi definirentur, 
prout scilicet decet sanctos, sollicitos servare unitatem spiritus in vinculo 
pacis. 

Hortationem Nostram non in vacuum, tribuente Deo, cessisse gra- 
tulamur; ea etenim a fidelium coetu, non modo qua par erat obser- 
vantia excepta fuit, verum etiam communi plausu ac laetitia, ut liceret 
ideo spem bonam concipere tranquillitatem et concordiam inter cana- 
denses catholicos esse in posterum regnaturam. 

At vero, haud multo post, quaedam infauste inciderunt, quae, etsi 
malae nullius menti tribuenda videntur, sed tamen initam perturbavere 
pacem ac nova discordiarum semina animis indiderunt. Hine factum 
ut ex utraque parte concertantium iterum ad Nos appellaretur, Nosque, 
per sententiam Nostram, sequestri pacis invocaremur. 

Agitur nempe de lege scholastica, quam Ontarii gubernatores iam 
inde ab anno McMxIl sanciverunt pro scholis bilinguibus anglo-gallicis. 
Eam etenim alii ut iniustam traduxere totisque impugnare viribus cen- 
suerunt: alii ex adverso nec adeo severe notandam nec tam acriter 
oppugnandam sunt arbitrati. Opinionum diversitatem sequutum est ani- 
morum discidium. 

Cum igitur res tota sententiae Nostrae fuerit delata, Nos quae- 
stionem, pro eiusdem gravitate, diligentissime perpendimus, et ab Erhis 
etiam Patribus Cardinalibus S. Consilii Consistorialis perpendi man- 
davimus. Quapropter, omnibus considerate inspectis, hoc Nobis edicen- 
dum duximus atque edicimus: Posse non iniuste Franco-Canadenses 
de dicta lege scholastica opportunas a Gubernio declarationes postulare, 

simulque ampliora quaedam concedi sibi et desiderare et exquirere. 
Eiusmodi certe sunt: ut inspectores pro scholis separatis catholici desti- 
nentur; ut primis annis, quibus pueri scholas frequentanit, in aliquibus 
saltem disciplinis tradendis, praesertim vero ac prae ceteris in chri- 
stianae doctrinae institutione proprii ipsorum sermonis usus concedatur ; 
ut liceat etiam catholicis normales quas aiunt scholas constituere ad 
magistros formandos. - Haec tamen omnia, et si quae utilia sunt alia, 
sic a catholicis petenda sunt ac persequenda ut rebellionis speciem ne 
habeant neque violentis aut non legitimis utantur modis; verum pacate 
ac modeste, ea videlicet adiumenta omnia adhibendo quae civium cuique 
ex lege legitimoque more permittuntur ad meliora assequenda quae 
sibi deberi autument. - Id autem, in re praesenti, eo securius ac libe- 
rius asserimus, quod suprema ipsa auctoritas civilis agnoverit et fassa 
sit legem scholasticam ab Ontarii gubernatoribus latam obscuritate 
aliqua laborare nec facile determinari posse quinam latae legis limites 
esse queant. 

Hos ergo intra fines et modos Franco-Canadensibus libertas esto 
ad assequendas in lege scholastica interpretationes mutationesve quas 
optent. Nemo tamen, in posterum, in hac materia, quae ad catholicos 
omnes pertinet, tribunalia civilia adire ausit litesque inferre nisi conscio 
ac probante cuiusque Episcopo; qui quidem, in eiusmodi quaestionibus, 
nihil constituet nisi communicatis consiliis cum aliis sacrorum Antisti- 
tibus ad quos proxime res spectet. 

Nunc autem ad universos Canadensis Dominii Episcopos fratres 
Nostros convertere sermonem libet, eisque hortationem, quam ante duos 
annos dedimus, toto studio imoque ex animo iterare; ut sint nempe cor 
unum et anima una, nec sit schisma inter ipsos neque ratione stirpium 
neque ratione sermonum. Unus enim atque idem Spiritus posuit eos 
regere Ecclesiam Dei, Spiritus videlicet unitatis et pacis. Sic utique, forma 
facti gregis ex animo,‘ maiore auctoritate et efficacitate fas erit vobis, 
venerabiles fratres, sacerdotibus vestris praescribere (et ut districte 
praescribatis praecipimus) ut animorum concordiam et ipsi servent et 
a fidelibus, verbo exemploque suo, servari contendant. Quem ad finem, 
placet hic iterum atque iterum commendare quae in prioribus Aposto- 
licis Litteris commendavimus: studeant nempe sacerdotes omnes in utraque 
lingua, anglica et gallica, peritiam usumque habere, invidiisque omnibus 
amotis, modo una modo altera utantur pro fidelium necessitate. 

Meminerint demum catholici fideles omnes nihil sibi antiquius esse 


1], Perr., v. 3. 

posse ac debere quam caritatem servare invicem, sic enim se discipulos 
Christi probabunt: In hoc cognoscent omnes quia discipuli mei estis, si 
dilectionem habueritis ad invicem; 1 quod sane tum maxime praestandum 
est quum dissensionum causae sive ex opinionum discrepantia sive ex 
utilitatum oppositione enascuntur. Severe autem moneri volumus tam 
e clero quam ex fidelium coetu universos, quicumque, contra Evangelium 
doctrinas ac praescripta Nostra, conflictationes, quibus Canadenses ad 
hoc tempus divisi fuerunt, alere porro aut acuere ausint. Quod si, quod 
Deus avertat, parere quis detrectaverit, non dubitent Episcopi, antequam 
res ingravescat, eum ad Apostolicam Sedem deferre. 

Divinorum munerum auspicem et peculiaris Nostrae benevolentiae 
testem, vobis, dilecte fili Noster ac venerabiles fratres, et gregi cuique 
vestrum commisso, apostolicam benedictionem amantissime impertimus. 

Datum Romae apud sanctum Petrum, die vi iunii, in festo sacra- 
tissimi Cordis Iesu, mcmxviu, Pontificatus Nostri anno quarto. 


BENEDICTUS PP. XV 


Il 


AD R. P. D. IOANNEM IOSEPHUM KOPPES, EPISCOPUM LUXEMBURGENSEM, QUEM 
ANNOS L A SACERDOTIO SUSCEPTO COMPLENTEM GRATULATIONIBUS ET 
VOTIS PROSEQUITUR. 


Venerabilis frater, salutem et apostolicam benedictionem. - Variis 
sane animi sensibus afficimur tua causa; cum enim de natali sacer- 
dotii tui quinquagesimo, qui appropinquat, tum de incommoda, qua 
laboras, valetudine facti sumus certiores. Ita, non sine Dei consilio, in 
humanis fit rebus ut gaudia interdum permisceantur doloribus. Nos 
vero qui tuam iampridem novimus vel constantiam in religione tuenda 
vel in apostolica colenda Sede pietatem, facere non possumus quin te 
simul gratulatione et consolatione prosequamur. Quare illud enixe a 
Deo petimus, quod est tuis omnibus optatissimum, ut, valetudine con- 
firmata, istius ecclesiae bono, in quam studium, laborem, industriam 
diu contulisti, alacritate pristina prospicere possis: idque multos annos 
meritorum similiter plenos. Faustitatis eius autem augendae causa, tibi 
liceat cum libuerit, vel per te vel per alium, benedictionem praesentibus 
cum plenaria indulgentia nomine et auctoritate Nostra, usitatis condi- 
cionibus, semel impertire. Ac caelestium auspicem munerum praeci- 

puaeque benevolentiae Nostrae testem, tibi, venerabilis frater, et clero 
populoque qui tuis est curis concreditus, apostolicam benedictionem 
amanter in Domino largimur. 

Datum Romae apud S. Petrum, die xx1 mensis augusti MCMXxvVIII, 
Pontificatus Nostri anno quarto. 


BENEDICTUS PP. XV 


AD IACOBUM S8. R. F. CARD. GIBBONS, ARCHIEPISCOPUM BALTIMORENSEM, CUI 
NATALEM EPISCOPATUS QUINQUAGESIMUM PROPEDIEM ACTURO GRATU- 
LATUR EX ANIMO. 


Dilecte fili Noster, salutem et apostolicam benedictionem. - Iucun- 
dum sane nuntium nuper accepimus: proximo mense octobri, cum fauste 
natalem ages episcopatus tui quinquagesimum, communibus laetitiae et 
amoris significationibus te tuos cives prosecuturos esse. Profecto tam 
illustri loco in Americae conspectu, ob merita, laus tua sita est, ut 
mirari haud liceat si, non modo dioecesis tuae clerus populusque, qui 
quidem sunt tibi beneficio devincti, sed etiam quotquot istic sunt, omnis 
ordinis, virtutis tuae spectatores honore te complectantur. Fruare igi- 
tur, tanta plaudentium stipatus corona, pietatis et observantiae fructu ; 
illud considerans maiorem certe tot laborum tuorum remunerationem 
ab eo tibi esse expectandam « qui reddet unicuique secundum opera 
eius ». Nos vero, cum grates tecum sospitanti te Deo persolvamus, 
tum libenter istam faustitatem ex gratulatione Nostra cumulatam esse 
volumus: siquidem gratum Nobis est eos praecipuis paternae cari- 
tatis officiis ornare qui diu boni pastoris partes, ut tu fecisti, expleve- 
rint. Quare laetabilis diei mnemosynon ad te mittimus, quod simul 
Vdluntatem in te Nostram testetur, Deumque precantes ut salutariter 
tuis optatis respondeat, facultatem tibi facimus ut eo die, sollemni sacro 
perfunctus, nomine Nostro praesentibus benedicas, plenariam eisdem 
admissorum veniam proponens, consuetis condicionibus, lucrandam. Ac 
caelestium auspicem munerum peculiarisque benevolentiae Nostrae te- 
stem, tibi, dilecte fili Noster, tuisque omnibus apostolicam benedictio- 
nem amantissime in Domino impertimus. 

Datum Romae apud S. Petrum, die tv mensis septembris Mcmxvit, 
Pontificatus Nostri anno quinto. 


BENEDICTUS PP. XV 


IV 


AD R. P. D. HENRICUM REIG Y CASANOVA, EPISCOPUM BARCINONENSEM, CUI 
MUNUS SUAE GERENDAE PERSONAE IN PROXIMO MARIALI CONVENTU DE- 
FERT. 


Venerabilis frater, salutem et apostolicam benedictionem. - Dum 
sacra sollemnia Barcinone in nobilissima urbe, ob institutum ante 
annos pcc Deiparae nutu Mercedarium Ordinem, celebrantur, optimum 
sane iniistis consilium conventus ibidem, uti accepimus, habendi, quo 
marialis cultus cotidie magis promoveretur. Equidem gaudemus id ipsum 
vobis impensae esse curae quod ad salutarem christianae vitae et morum 
instaurationem summopere conferre perpetuo Ecclesia sancta experta 
est: qui enim vere Mariam diligit, idem virtutum quoque laude floreat 
necesse est. Ooportune autem accidit ut in hac maxime asperitate tem- 
porum magnum Virginis patrocinium laboranti humano generi conci- 
liare studeatis. Itaque dignam prorsus pietate vestra vos rem prope- 
diem agetis. Hoc enim habet hispanus populus, tamquam hereditate a 
maioribus sibi traditum, ut cum profitendae fidei ardore, tum singulari 
quadam in augustam Dei Matrem religione nobilitetur. Nos igitur, cum 
velimus conventum istum participando augere, Te his litteris eligimus qui 
eidem nomine Nostro praesideas. Tu vero, paterna qua sumus erga 
omnes qui convenient benevolentia, caelestium auspicem munerum apo- 
stolicam eis afferes benedictionem, quam tibi primum, venerabilis frater, 
amantissime in Domino impertimus. 

Datum Romae apud S. Petrum, die x1 mensis septembris Mcmxvitt, 
Pontificatus Nostri anno quinto. 


BENEDICTUS PP. XV 


V 


AD VICTORIANUM 8. R. EB. CARD. GUISASOLA Y MENENDEZ, ARCHIEPISCOPUM 
TOLETANUM, NATALEM EPISCOPATUS QUINTUM ET VICESIMUM. PROPEDIEM 
CELEBRATURUM. 


Dilecte fili Noster, salutem et apostolicam benedictionem. — Quam- 
quam in obsequio apostolicae Sedis concedere te nemini iam cognove- 
ramus, valde tamen officium dileximus litterarum tuarum, in quibus 
significabas proxime tibi ob memoriam episcopatus tui abhinc xxv annis 

initi haud plenum tibi fore gaudium, nisi Nosmet ipsi in tuae fausti- 
tatis partem veniremus. Venimus equidem perlibenter: idque non solum 
ut optato tuo, sed etiam ut mutuae voluntati in te Nostrae satisfacia- 
mus. Novimus enim nihil te reliqui hoc toto tempore fecisse, quod ad 
agendam tuendamque Iesu Christi causam pertineret. Itaque haec tibi 
gratulantes promerita, illud magnopere a Deo petimus ut quam diutis- 
sime, ad suam gloriam animarumque salutem, pergat alacritatem tuam 
fovere. Quo autem in publicam pietatem fructuosior ista episcopalis 
tuae consecrationis commemoratio cedat, in eum diem tibi damus ut, 
sacro sollemniter peracto, papalem benedictionem adstantibus cum ple- 
naria admissorum venia, usitatis condicionibus, largiaris. Ac caelestium 
auspicem munerum peculiarisque benevolentiae Nostrae testem, tibi, 
dilecte fili Noster, cunctoque tuo clero et populo, apostolicam benedi- 
ctionem amantissime in Domino impertimus. 

Datum Romae apud S. Petrum, die xvit mensis septembris Mcmxvitr, 
Pontificatus Nostri anno quinto. 


BENEDICTUS PP. XV 


Vi 


AD PETRUM 8S. R. E. CARD. LA FONTAINE, PATRIARCHAM VENETIARUM, CUIUS 
OFFICIOSIS LITTERIS EX SACRA SPIRITUALIUM EXERCITIORUM SECESSIONE 
DATIS RESCRIBIT. 


Dilecte fili Noster, salutem et apostolicam benedictionem. — Quae 
in proximis litteris, communiter cum pluribus de tuo clero ad Nos 
datis, significaveras, ea Nobis pergrata acciderunt, siquidem optimis 
digna filiis visa sunt. Cum enim statis divinarum rerum commentatio- 
nibus una vacaretis, nihil fuit vobis antiquius quam conceptum inde 
animorum fervorem testimonio praeclarae vestrae in Nos pietatis cumu- 
lare. Profecto maxime in hac temporum inclinatione Nos consolatur 
sacerdotum bonorum diligentia; qui quidem sui memores officii, 
excitato saepius in secessione spiritu, incensiore in dies studio, cum 
Christi Vicario coniuncti, sancta obire ministeria contendant. In quo 
certe plurima etiam communis salutis spes continetur. [taque vobis 
gratulamur vehementer; in primisque tibi, dilecte fili Noster, in cuius 
laude merito singularis quaedam pastoralis sollertia atque cura ponenda 
est. Vestrum erit, ut certe facietis, istam retinere alacritatem: Nos vero 
ut propositi vestri constantiam salutarium copia fructuum consequatur, 

datorem munerum Deum enixe rogamus. Quorum auspicem paternaeque 
benevolentiae Nostrae testem, apostolicam benedictionem tibi, dilecte 
fili Noster, et omnibus qui tecum convenerunt, amantissime in Domino 
impertimus. 

Datum Romae apud S. Petrum, die xx mensis septembris Mcmxviu, 
Pontificatus Nostri anno quinto. 


BENEDICTUS PP. XV 


vil 


AD R. P. D. FIDELEM OLIVAS ESENDERO, EPISCOPUM AYACUQUENSEM, QUI DIOE- 
CESANAM SYNODUM PROPEDIEM COACTURUS ERAT. 


Venerabilis frater, salutem et apostolicam benedictionem. — Dioece- 
sanam Synodum istic, te instante, propediem coactum iri, didicimus ex 
tuis litteris perlibenter. Gratulamur sane tibi hoc pastoralis sollertiae 
tuae documentum: experti enim novimus ex huiusmodi conventibus 
quam praeclara soleant, ad religionem fovendam disciplinamque robo- 
randam, adiumenta exsistere. In id magnos certe usus afferet nuper pro- 
mulgatus Codex Iuris Canonici, cui recte vos, ut scribis, synodales prae- 
scriptiones accommodare studebitis. Incumbite igitur alacriter in hoc 
tam salutare propositum, quod optime quidem auspicati estis insigni 
vestra in Vicarium Iesu Christi pietate observantiaque profitenda. Nos 
vero ut prospere, quod est in optatis, vestra consilia et studia cedant, 
opportunam vobis divinae benignitatis opem rogamus. Cuius auspicem 
praecipuaeque benevolentiae Nostrae testem, tibi, venerabilis frater, et 
omnibus qui coetibus intererunt, apostolicam benedictionem amanter in 
Domino impertimus. 

Datum Romae apud sanctum Petrum, die 1 octobris mcmxviti, Pon- 
tificatus Nostri anno quinto. 

AD R. P. DOMINICUM MARIAM TAVANI, ORDINIS FRATRUM MINORUM CONVEN- 
TUALIUM VICARIUM GENERALEM, DE S. FRANCISCI CORPORE ABHINC CEN- 
TUM ANNIS IN HYPOGEO ASSISIENSIS BASILICAEB INVENTO. 


Dilecte fili, salutem et apostolicam benedictionem. — Cum ad chri- 
stianos spiritus vulgo refovendos permultum Nos, aeque ac decessores 
Nostri, in franciscanis institutis inesse putemus, si quidem late in po- 
pulis vigeant et floreant, - fuit enim miranda quaedam Iesu Christi 
imago Franciscus isque in perturbatione rerum huic non dissimili homini- 
bus illuxit, - quidquid auspicato contingit quod memoriam renovet cul- 
tumque excitet sanctissimi Viri, id sane Nobis perlibentibus contingit. Prae- 
clara huius generis occasio proxime aderit cum annus conficietur centesi- 
mus a sacro eius corpore invento; quod cum in hypogeo Assisiensis Basi- 
licae, quae ecclesiarum vestri Ordinis mater est et caput, feliciter eve- 
nerit, recte vos quidem estis hanc rei faustitatem, quantum patiuntur 
tempora, commemoraturi. 

Profecto dignissima res est quae illustribus pietatis ac laetitiae signi- 
ficationibus celebretur; valdeque Nobis probatur consilium vestrum ea 
celebriora sollemnia differendi in annum McMxx, saeculo exeunte ex quo 
decessor Noster Pius VII, fel. rec., per Apostolicas Litteras Assisiensem 
Basilicam edixit « constare de identitate corporis nuper sub ara maxima 
« inferioris Basilicae Assisiensis inventi, illudque revera corpus esse 
« sancti Francisci Ordinis Minorum Fundatoris ». 

Nos interea quo sacra sollemnia in triduum quae proximo mense 
decembri, non solum in vestra Assisiensi Patriarchali Basilica, sed etiam 
in ceteris aedibus tum vestris tum ceterarum franciscalium familiarum 
agentur, augustiora exsistant, damus ut quicumque eis sollemnibus inter- 
fuerint, toties indulgentiam vim annorum totidemque quadragenarum 
lucrentur; qui vero, rite confessi, sacra de altari libaverint, plenariam 
peccatorum veniam semel adipiscantur. Faveat communibus votis Patriar- 
cha sanctissimus, hoc suis et alumnis et cultoribus impetrando, ut, iuste et 
pie viventes, plurimum ad societatis humanae salutem, pro sua quisque 
facultate, conferant. Ac caelestium auspicem munerum praecipuaeque 
benevolentiae Nostrae testem, tibi, dilecte fili, cunctaeque isti religiosorum 
familiae, apostolicam benedictionem amantissime in Domino impertimus. 

Datum Romae apud sanctum Petrum, die tv mensis octobris, in festo 
sancti Francisci Assisiensis, mcmxvi, Pontificatus Nostri anno quinto. 


BENEDICTUS PP. XV 


IX 


AD R. P. D. [ACOBUM STAMLER, EPISCOPUM BASILEENSEM ET LUGANENSEM, 
CETBROSQUE HELVETIAE EPISCOPOS, QUI PIETATIS IN APOSTOLICAM SEDEM 
TESTANDAE CAUSA COMMUNES DE MORE LITTERAS MISERANT. 


Venerabiles fratres, salutem et apostolicam benedictionem. — Pro 
vestro Apostolicae Sedis studio fecistis ut, cum in aliud tempus differre 
conventu m annuum statuissetis, tamen pietatis observantiaeque sensibus 
non omitteretis per communes litteras Nos prosequi. In quibus ante 
omnia commemoratio sane tristis inerat de Sedunensis Episcopi, collegae 
vestri pientissimi, obitu, quem quidem Nos vehementer vobiscum dole- 
mus. Tum facere non possumus quin laudibus sollertiam vestram orne- 
mus; quandoquidem in omnibus, quae agenda praecepimus vel suasi- 
mus, alacres vos semper atque promptos experti sumus. Ut nuper cum 
Codicem Iuris Canonici promulgavimus cumque in festum Apostolorum 
Principum sollemnem supplicationem indiximus: quo die non modo vos 
vestrumque clerum Nobiscum litavisse, sed populum etiam, ut scribitis, 
frequentem sacra de altari libasse, pergratum Nobis est perque iucun- 
dum. Quod autem gratos Nobis animos profitemini de captivis qui, Nobis 
instantibus, in finibus Helvetiae valetudinis causa custodiuntur, gratiam 
vicissim habemus vobis, venerabiles fratres, qui, urgente Christi cari- 
tate, ad ipsorum leniendos dolores mirificam Nobis operam navare con- 
suevistis. Remuneretur vos Deus suorum copia munerum, precamur. 
Quorum auspicem praecipuaeque benevolentiae Nostrae testem, aposto- 
licam benedictionem vobis, venerabiles fratres, vestrisque gregibus, aman- 
tissime in Domino impertimus. 

Datum Romae apud sanctum Petrum, die x1 mensis octobris McMxvItl, 
Pontificatus Nostri anno quinto. | 

X 


AD LUDOVICUM NAZARIUM 8S. R. E. CARD. BEGIN, ARCHIEPISCOPUM '‘QUEBE- 
CENSEM, DE IIS QUAE SUMMUS PONTIFEX EX APOSTOLICI OFFICII CON- 
SCIENTIA HOC BELLO GESSIT. 


Dilecte fili Noster, salutem et apostolicam benedictionem. — Animus 
tuus, Nobis et huic Apostolicae Sedi singulariter deditus, omnis in eis 
tuis litteris apparet, in quibus gratias Nobis agens diligenter quod cla- 
rissimo viro finem diuturnae captivitatis impetravimus, occasione uteris 
ut universam instituti Nostri rationem, quae adhuc bello fuerit, attingas. 
Ea quidem apertior cuilibet et clarior est quam ut illustranda videatur. 
Exarserat iam per Europam hic armorum furor, quando ad Pontificatum 
maximum evecti sumus: cumque id incendium circumscribere Nobis non 
liceret, nedum restinguere, conari coepimus quod unum restabat, ut 
coniuncta huic tanto malo incommoda, quantum esset in Nobis, miti- 
garemus. Hinc illa excogitata Nobis, alia ex aliis caritatis officia variis 
miseriis angoribusque sublevandis: quae tu officia enumerans, iure affir- 
mas Nos in iis tribuendis nullum inter belligerantes fecisse discrimen. 
Eodem consilio, quod universitati gentium salutare foret, ut caedes 
vastationesque finirentur, Nos, quotiescumque tempus visum esset, pacem, 
scilicet cum iustitia cohaerentem, suasisse, egregie defendis, dolens Patris 
vocem hortationemque neglectam tum praesertim, cum ea, quae sola 
viderentur esse posse rei componendae capita proposuisset. Equidem 
isto pacto caritati Nostrae esse responsum moleste tulimus; nam quis 
crederet futurum, ut quod a Nobis profectum esset munus paterni amoris 
ad homines inter se reconciliandos, id ipsum converteretur adversum 
Nos in materiam popularis odii? Quamquam hac in re non tam est 
miranda quorumdam improbitas qui Nos de studio alterutrius partis 
acriter in vulgus accusarint, quam multorum temeritas, qui vanissimae 
criminationi fidem adiunxerint. Iam vero hanc iudicii levitatem nequa- 
quam in Canadensibus utriusque linguae catholicis esse reprehendendam, 
qui Nobiscum semper de hoc bello una et mente et voce consenserint, 
libentissime ex tuis quoque litteris cognoscimus; idque consentaneum 
est eorum in hanc Apostolicam Sedem summae observantiae ac pietati 
quam tu Nobis diserte confirmas. De hoc igitur solatio, quod amantis- 
simi filii Nobis afferunt, volumus ipse eis, nomine Nostro, gratias per- 
solvas. Quod ad ceteros attinet, non desperamus fore ut demum intel- 
ligant quanto in errore versati sint; habet enim omnino hoc veritas. ut 

nulla unquam vi possit adeo obscurari et deprimi, quin aliquando pul- 
crior emergat. Nos autem nihil pensi habentes quid homines, praeiudi- 
catis opinionibus addicti, de Nobis iudicent, perseverabimus, quidquid 
pro apostolico officio debemus, exsequi, Eius nimirum freti praesidio 
qui nobiscum « omnibus diebus usque ad consummationem saeculi » se 
fore promisit. Auspicem divinorum munerum ac testem singularis Nostrae 
benevolentiae, apostolicam benedictionem tibi, dilecte filii Noster, uni- 
versoque clero et populo Ecclesiae Canadensis amantissime impertimus. 

Datum Romae apud S. Petrum, die xvi mensis octobris mcmxvimr, 
Pontificatus Nostri anno quinto. 

ACTA 8S. CONGREGATIONUM 


SACRA CONGREGATIO CONSISTORIALIS 


I. 


DESIGNATIO QUORUNDAM ORDINARIORUM PRO APPELLATIONE A METROPOLITIS. 


Cum ex praescripto can. 1594, § 2, statutum sit ut «a causis in 
« prima instantia pertractatis coram Metropolita appellatio fiat ad loci 
« Ordinarium, quem ipse Metropolita, probante Sede Apostolica, semel 
« pro semper designaverit », 

Emus ac Rinus Archiepiscopus Mediolanensis designavit Ordinarium 
Papiensem. 

Rus Archiepiscopus Mutinensis, Ordinarium Regiensem in Aemilia. 

Rhus Archiepiscopus Syracusanus Ordinarium Netensem. 

Rmus Archiepiscopus Montisregalis, Ordinarium Agrigentinum. 

Rmhus Archiepiscopus Tolosanus, Ordinarium Carcassonensem. 

Rmus Archiepiscopus Strigoniensis, Ordinarium Jaurinensem. 

SSmus D. N. Benedictus PP. XV, audita relatione Emi Secretarii 
S. C. Consistorialis, designationes ut supra factas approbare dignatus est. 


II. 
PROVISIO ECCLESIARUM. 


S. C. Consistorialis decretis, Ssthus D. N. Benedictus PP. XV has, 
quae sequuntur, ecclesias de proprio pastore providit, scilicet: 

29 iulit 1918. — Titulari archiepiscopali ecclesiae Amidensi praefecit 
R. P. D. loannem Bapt. Pitaval, hactenus archiep. de S. Fide in America. 

3 septembris. — Cathedrali ecclesiae Pictaviensi R. P. D. Oliverium 
Mariam de Durfort de Civrac de Sorge, hactenus episcopum Lingonensem. 

24 septembris. — Cathedrali ecclesiae Lublinensi (ritus latini) R. D. 
Marianum Fulman, parochum S. Sigismundi loci Czestochowo. 

— Cathedrali ecclesiae Podlachiensi seu de Janow (ritus latini), 
R. D. Ignatium Puzézdziecki, protonotarium apostolicum, vicarium gene- 
ralem archidioecesis Varsaviensis. 

24 septembris 1918. — Cathedrali ecclesiae Cameneciensi (ritus latini) 
R.D. Petrum Mankowski, iam parochum in civitate Kamenetz et officialem 
Curiae episcopalis Zytomiriensis. 

29 septembris. — Cathedrali ecclesiae Rigensi (ritus latini), nuper 
instauratae, R. D. Eduardum O’Rourke, parochum ecclesiae S. Stanislai 
in civitate Petropolitana. 

30 septembris. — Titulari episcopali ecclesiae Eucarpiensi R. D. 
Ernestum Seydl, antistitem urbanum, parochum imperialis et regiae 
domus Austriae. 

— Metropolitanae ecclesiae Compsan., cui perpetuo unita est admi- 
nistratio ecclesiae Campanien., R. P. D. Carminem Cesarano, hactenus 
episcopum Octeriensem. 

1 octobris. — Titulari episcopali ecclesiae Troadensi R. P. D. Anto- 
nium Bassani, hactenus episcopum Clodiensem. 

7 octobris. — Metropolitanae ecclesiae Salisburgensi R. P. D. [gna- 
tium Rieder, hactenus episcopum titularem Surensem et in eadem Salis- 
burgensi ecclesia auxiliarem. 

23 octobris. — Cathedrali ecclesiae Vilnensi, R. D. Georgium Matu- 
lewicz, moderatorem generalem Congregationis CC. RR. Marianorum 
ab Immaculata Conceptione B. Mariae Virginis. 


S. CONGREGATIO DE PROPAGANDA FIDE 


NOMINATIONES 


Brevibus Apostolicis nominati sunt: 

12 augusti 1918. — Episcopus coadiutor cum futura successione Vicarii 
Apostolici Insulae Fidgis R. P. Carolus losephus Nicolas, e Societate Mariae. 

24 augusti. — Vicarius Apostolicus de Kasai Superiore R. P. Augu- 
stus de Clereq, e Congregatione Cordis Immaculati B. M. V. 

— Vicarius Apostolicus Nigeriae Occidentalis R. P. Thomas Brode- 
rick, e Societate Missionum ad Afros. 

— Vicarius Apostolicus novi Vicariatus Apostolici « de Betafo» in 
insula Madagascar R. P. Franciscus Dantin, e Congregatione Missiona- 
riorum « de la Salette ». 

— Vicarius Apostolicus «de Fernando Poo» R. P. Nicolaus Gon- 
zalez Perez, e Congregatione Filiorum Cordis Immaculati B. M. V. 


ACTA TRIBUNALIUM 


SACRA ROMANA ROTA 


CAIETANA 


MATRICITATIS 


Benedicto Pp. XV feliciter regnante, Pontificatus Dominationis Suae 
anno tertio, die 10 augusti anni 1917, RR. PP. DD. Aloisius Sincero, 
Ponens, Fridericus Cattani-Amadori et Petrus Rossetti, Auditores de turno, 
in causa Caietana - Matricitatis, inter Daum Valerianum Ferracci, Abatem 
Parochum S. Angeli loci Valliscursae, repraesentatum per legitimum procu- 
ratorem Thomam Ambrosetti, advocatum, et Dnum Hieronymum Ricci, 
Abatem Parochum S. Mariae eiusdem loci, prius repraesentatum per pro- 
curatorem Thomam Ambrosetti, dein per seipsum iura sua dicentem, et 
Diium Ioseph De Bonis, archispresbyterum S. Martini eiusdem loci, con- 
ventum, per seipsum iura sua dicentem, sequentem tulerunt definitivam 
sententiam. 


In oppido, cui nomen Vallecorsa, Caietanae dioeceseos, tres ab anti- 
quo exsistunt ecclesiae parochiales, ecclesia scilicet S. Martini, ecclesia 
S. Angeli et S. Mariae: rector ecclesiae S. Martini archipresbyteri nomen 
obtinet, ceteri ecclesiarum rectores abbates vocantur. 

Unicuique ecclesiae praeter rectorem duo alii sunt addicti sacer- 
dotes, qui canonici appellantur, quique cum rectore quandam figuram 
capituli efformant; capitula autem trium ecclesiarum, veluti coalescunt 
in unum corpus seu capitulum. 

Inter clerum trium ecclesiarum inde ab omni antiquitate adest 
quaedam societas seu communio, vi cuius clerici unius interveniunt in 
solemnitatibus alterius, alternative celebrant festivitates, et Missam canunt 
per turnum in singulis ecclesiis, certis tantum exceptis solemnitatibus. 
At quia communio est mater discordiarum, antiquissimae et graves 
pariter sunt inter tres ecclesias earumque clerum discordiae, ita ut heic 

applicari possint, quae in casu consimili iam animadvertebat Cardi- 
nalis De Luca, nempe istam unionem seu societatem, quae antiquis tem- 
poribus charitatis, maiorisque cultus divini commendabilia habuit motiva, 
tractu temporis magnas attulisse discordias et aemulationes, adeo ut non 
solum ipsarum ecclesiarum clerici, sed etiam parochiani, seu illi de 
populo viventes inter cuiuslibet limites, ab infantia quaandam naturalem 
contrahant aemulationem (De Praeem. disc., 42, n. I). 

Cum enim augerentur abusus in functionibus ecclesiasticis, iam ab 
anno 1679, die vero 5 ianuarii, inita fuit quaedam concordia, appro- 
bata et subscripta a rectoribus et canonicis trium ecclesiarum circa 
consuetudines observatas et observandas in functionibus ecclesiarum 
Valliscursae. 

At anno 1688, mense maio, occasione praetensionis tunc excitatae 
ab abbate Sancti Angeli, Costantino Cimaroli, faciendi in dicta sua 
ecclesia functiones ecclesiasticas die Dominico Palmarum et Sabbato 
Maioris Hebdomadae, lis orta est, et plures testes, quorum testimonia 
infra expendenda erunt, formiter examinati fuerunt, donec, anno 1692, 
die 14 ianuarii, controversia composita fuit per concordiam seu trans- 
actionem, mediante publico instrumento exarato per acta notarii Ber- 
nardini Trapani, quo abbas et canonici Sancti Angeli perpetuis futuris 
temporibus observare ad unguem promiserunt quidquid servatum fuerat 
ab archipresbytero Sancti Martini, Andrea Cecio, et abbate Sancti Angeli, 
Andrea Cherubino eorumque antecessoribus « e a quello non contrave- 
« nire, si nelle funzioni di Sabbato Santo e Domenica delle Palme, quali 
« sempre si sono fatte e si fanno nella chiesa di S. Martino, come anche 
«in tutte le altre funzioni ecclesiastiche, prerogative e ricognizioni, che 
« ab antiquo le si sono osservate », etc. 

Ad dignoscendas vero istas consuetudines observatas ab archipre- 
sbytero Cecio et. abbate Cherubino, anno 1693, die 18 iunii, ad instan- 
tiam archipresbyteri et canonicorum ecclesiae S. Martini rogata fuit a 
notario Francisco Dori attestatio abbatis et canonicorum S. Mariae, recen- 
sens praerogativas nonnullas et iura tunc usque servata favore ecclesiae 
S. Martini, quae attestatio maximi est momenti, ut infra patebit. 

Deinde, ut praetermittamus quaestionem iam inde ab anno 1638 
exortam circa sacras vestes, quibus induti abbates acciperent communes 
reliquias in ecclesia S. Martini easque processionaliter deferrent certis 
diebus, necnon alteram controversiam super iure exercendi iuria paro- 
chialia in domo gubernatoris Valliscursae et in ipso pro tempore guber- 
natore per abbatem Sanctae Mariae post sex menses a die accessus ad 
dictam terram Valliscursae, quae controversiae in possessorio in favorem 

respective abbatum definitae fuerunt per sententiam A. C. die 1 decem- 
bris 1751 et sententiam S. R. Rotae die 26 februarii 1753 coram Canil- 
liac, gravior eodem tempore existit controversia inter archipresbyterum 
et abbates, ab archipresbytero excitata, eo quod contenderet suam ad 
parochiam pertinere incolas quotquot habitarent continenter ad portas, 
non modo superiores oppidi, sed ad eas quoque quae sine dubio in 
aliis parochiis erant positae. Archipresbyter, per sententiam A. C. die 
1 decembris 1750 latam, obtinuit manutentionem in possessione, vel 
quasi privative perpetuo exercendi iura-omnia parochialia in omnibus 
et singulis domibus, et habitationibus extra moenia, extraque omnes et 
qualescumque portas terrae Valliscursae et in toto territorio Valliscursae 
extra eius moenia, sicut in diversorio, laniario et hospitali et eremitis, 
ac respective super advenis, et forensibus in praefato oppido intra ambi- 
tum illarum parochiarum, quae spectabant ad ecclesias Sancti Angeli et 
Sanctae Mariae spatio primorum sex mensium morantibus. Delata vero 
causa ad Sacram Rotam, quum sententia A. C. ob lapsum fatalium 
transiisset in rem iudicatam, disputatum est de causis restitutionis in 
integrum, ideoque acta est causa non solum super possessione, sed etiam 
super titulo, matricitatis nempe propriae vel impropriae titulo, At malo 
fato, non expectata decisione quae futuras quoque lite fortasse praeca- 
visset, causa finem habuit per concordiam die 13 septembris 1753 initam, 
qua iura tum archipresbyteri tum abbatum aequo modo composita 
quidem fuerunt, sed novis discordiis et litibus patuit aditus. 

Brevi autem abhinc tempore cum parochi Sancti Angeli et Sanctae 
Mariae postulassent a S. Congr. Concilii ut erigi posset in suis eccle- 
siis fons baptismalis, qui in una ecclesia S. Martini habebatur, latius et 
diffusius actum quoque est in ea causa de matricitate ecclesiae Sancti 
Martini; at S. Congregatio sententiis datis 28 februarii 1903 et 22 ianua- 
rii 1904, parochiis Sancti Angeli et Sanctae Mariae fontem baptismalem 
concessit, salva tamen quaestione de matricitate. 

Tandem, cum anno 1912 S. Congr. Concilii ad quaestiones compo- 
nendas, quibus a saeculis clerus et populus Valliscursae divexatur, et 
ad pacem, si fieri posset, instaurandam inter archipresbyterum et abbates, 
visitationem apostolicam in dicto oppido indixisset, et apostolicus visi- 
tator inter alia proposuisset ecclesiam Sancti Martini non amplius appel- 
landam esse matricem sed digniorem, modernus archipresbyter S. Mar- 
tini querelas apud S. Congr. Concilii movit eo quod apostolicus visitator 
suae ecclesiae iura ac praesertim eiusdem matricitatem laesisset. Dispu- 
tatum itaque est coram S. Congr. Concilii cum primis de matricitate 
sub dubio: An constet de matricitate ecclesiae S. Martini, in casu; at 

S. Congregatio, die 14 martii 1914, respondit: 4d mentem. Mens est: 
« La chiesa di S. Martino continui ad aver |’appellativo di matrice, 
« salvo il diritto alle parti di far decidere la questione dal Tribunale 
« della S. Rota, iuris ordine servato ». Proposita autem iterum causa 
die 13 iunii eiusdem anni, S. Congregatio itidem edixit expectandam 
esse sententiam definitivam tribunalis S. R. Rotae circa matricitatem. 

Commissa igitur N. S. O. hac causa, quae, ut ex dictis patet, implexa 
est atque difficilis, ea nunc definienda venit sub proposito et concordato 
dubio: An et quo sensu constet de matricitate ecclesiae Sancti Martini, 
in casu. 


Nomen matricis non uno in sensu in iure accipitur, sed modo stri- 
ctiorem modo largiorem habet significationem. 

Ut autem praetermittamus matricitatem ecclesiae Cathedralis, quae 
in iure frequenter quidem appellatur matricitas propria, sed est potius 
ficta et privilegiativa, ut bene advertit De Luca (Praeeminent., Summ. 
I, 13), tripliciter ecclesia solet dici matrix, qaemadmodum idem De Luca 
explicat De decimis, disc. 12, n. 12-13; 

« Primo nempe potius improprie..., quia ob parochiae amplitudinem 
« aliae erigantur vel destinentur ecclesiae inferiores, intra eius limites exi- 
« stentes, quarum servitio praeficiantur vicarii vel clerici, pro commodiori 
« exercitio curae et administrationis sacramentorum absque tamen earum 
« formali erectione in titulum. Et tunc quamvis istae ecclesiae vulgo 
« dici soleant filiales ipsaque parochia antiqua comparative dicatur matrix, 
« attamen ista est impropria locutio, quoniam vere non adest haec dif- 
« ferentia matris et filiae, sed parochia remanet in eius propria unitate, 
« istae vero ecclesiae inferiores dicuntur adiiutrices seu membra... Altera 
« est species matricis comparative ad alias parochias in loco existentes, 
«ab ea tamen independentiam habentes, quae tales dicuntur ratione 
« antiquitatis sive alicuius maioris praeeminentiae, et pariter improprie 
« matrix dicitur, quum aliae ecclesiae non sint filiae; sed potius dicitur 
« ecclesia maior seu prima in loco ad effectum ut ibi maiores solemni- 
« tates celebrari debeant, atque ad eam aliae inferiores accedere. Tertia 
« demum est species... in qua proprie una dicitur matrix comparative 
«ad alteram uti filiam, ubi scilicet ex una parochia efficiantur duae 
« vel plures, quoniam prima revera est aliarum mater, dum ex eius 
« territorii ac populi parte aliae efformatae sunt. Ideoque isti tres ter- 
« mini distinguendi veniunt ob longam distantiam, quae inter unum et 
« alium dignoscitur: neque ex eo quod aliqua ecclesia matricis nomen 
« seu aliquas praeeminentias habeat, indefinite matricitatis effectus resul- 

« tant, cum istud nomen ad alias causas, ut supra, valeat referri, ideoque 
« diversi sunt effectus ». 

Ita matricitatis sensu explicato, dubium propositum duas habet 
partes, quarum prima, an constet de matricitate ecclesiae Sancti Mar- 
tini, eo tantum spectat utrum ecclesia S. Martini ius habeat ad nomen 
matricis, praescindendo nunc a-quaestione matricitatis propriae vel impro- 
priae. 

Porro primam dubii partem quod spectat, procul dubio constat 
de matricitate ecclesiae S. Martini, deque eius iure ad nomen matricis. 

Ut enim ex fere infinitis argumentis, quae in favorem matricitatis 
ecclesiae S. Martini militant, nonnulla tantum antingamus, testes omnes, 
qui annis 1689 et 1690 ex Commissione S. Congr. Rituum rite et recte 
examinati fuerunt, unanimi consensu ecclesiam Sancti Martini appellant 
matricem, ceteras autem filiales. Marcus Aurelius Rita, parochus eccle- 
siae S. Mariae, ita sub iuramento testatus est (14 martii 1690): « Depongo 
« come cittadino di detta terra, e sono pid di 33 anni che sono abate 
« parroco di S. Maria di detta terra di Vallecorsa, so benissimo e ho 
« veduto che in detta terra sono tre chiese parrocchiali, una sotto il 
« titolo di S. Martino, che é la matrice cosi tenuta e stimata da tutti 
«i cittadini..... un’altra sotto il titolo di S. Angelo che é filiale, ed 
« un’altra similmente filiale sotto il titolo di S. Maria, ora retta da me, 
« testimonio... E so ed ho veduto che in detta chiesa matrice di S. Mar- 
« tino... E so che tutte le cose suddette sono notorie e da che io mi 
« posso ricordare le cose predette sono state sempre osservate, anzi da 
« persone pit vecchie di me che sono state e sono in detta terra di 
« Vallecorsa ho inteso dire che cosi si @ osservato da tempo immemo- 
« rabile ...». Caesarius Ianucci: « che in detta terra vi sono tre chiese 
« parrocchiali, una sotto il titolo di S. Martino, che @ la matrice e pri- 
« maria in detta terra di Vallecorsa, cosi da tutti comunemente tenuta 
«e stimata... e un’altra sotto il titolo di S. Angelo... che @ filiale... e 
« un’altra similmente filiale sotto il titolo di S. Maria.... ». 

Idem deposuerunt Franciscus Quattropani et Franciscus Mattia, | 
canonici ecclesiae S. Mariae, in testimonio quod una cum Marco Aurelio 
Rita ediderunt die 3 aprilis a. 1689, Nicolaus Madeccia, Bonaventura 
Giuliani, Mareus Antonius Capirchio, etc. Et Honoratus Paganus, Nota- 
rius et Curiae Fundanae (cui tunc pertinebat Valliscursa) Cancellarius 
testatus est: « qualiter perquisitis libris Sacrarum Visitationim aliisque 
« originalibus scripturis Episcoporum Fundan. praeteritorum et prae- 
« sertim ab anno 1599 usque ad annum 1687 inveni pluries et semper 
« in iis descriptam et denominatam Ecclesiam S. Martini terrae Vallis- 

«cursae Fundan. dioecesis Baptismalem parochialem, Matricem et 
« maiorem... ». 

Dein supremi momenti est attestatio Abbatis et canonicorum San- 
ctae Mariae rogata a notario Francisco Dari die 18 iunii 1893, in seque- 
lam transactionis initae die 14 ianuarii 1692 quam supra memoravimus 
et Statuta anni 1725. In illa Marcus Aurelius Rita, Canonicus Franci- 
scus Quattropani et Rocchus Meliori testati sunt: « Primo. Qualmente 
« la Chiesa Archipresbiterale... sotto il titolo di S. Martino, come la pit 
« antica, maggiore, e unica Battesimale é stata sempre rispettata, nomi- 
« nata e tenuta comunemente senza contradizione alcuna Matrice rispetto 
« alle altre due parrocchiali di S. Angelo e di S. Maria di detta Terra, 
«non solo da tutti universalmente ma anco da Vescovi pro tempore, e 
« come tale sempre ha goduto pacificamente ... ab immemorabili tempore, 
« di che non vi @ memoria in contrario, e gode di presente rispetto alle 
« dette due altre parrocchiali... fra ’'altre prerogative e recognizioni... ». 
In Statutis vero, quae sine contradictione referuntur ad annum 1725, 
quaeque inscribuntur: Statuti, consuetudini, alternative e reciprocanze, 
che si praticano nelle Chiese di Vallecorsa... legitur: « Del resto la verita 
« & che delle tre chiese parrocchiali pid volte menzionate, la chiesa pit 
« antica, primaria e maggiore, @ stata sempre stimata quella di S. Mar- 
« tino, alla quale i Vescovi pro tempore hanno dato anche il nome di 
« Matrice,e per tale é stata descritta in pit e diverse scritture... ». lam- 
vera cum attestatio illa producta fuerit ab ipsis parochis S. Mariae et 
S. Angeli anno 1748 coram A. C. Cincio et Amadeo, ab ipsis expetitum 
fuerit monitorium super dictae attestationis seu instrumenti executione 
et observatione, ab ipsis allegata fuerit in suo Summario in causa agi- 
tata penes Sacram Rotam anno 1753; cum item statuta haec fuerint: 
« Scritte e sottoscritte da noi al presente curati e canonici rispettiva- 
« mente delle tre Chiese Parrocchiali di detta Terra, per ordine di 
« Mons. Carrara, vescovo di Fondi... », pronum est concludere et ipsos 
parochos S. Angeli et S. Mariae recognovisse in favorem ecclesiae S. Mar- 
tini denominationis Matricis. Nec satis, id enim aperte fassi sunt in suis 
Scripturis, seu Restrictu coram S. Rota anno 1753: « nam ea denominatio 
(Matricis) rite et recte illi ecclesiae potuit attribui circa honorificum ». 

Denominationem vero Matricis, qua ecclesia S. Martini gavisa est 
inde ab omni antiquitate ef a tempore immemorabili, usque in praesens 
retinuit et retinet. Nam ut cetera argumenta omittamus, sicut antiqui 
Episcopi in relationibus Sacrarum Visitationum eam appellarunt Matri- 
cem, ut videre est in relationibus a. 1667, 1705, 1768, ita modernus 
archiepiscopus Caietanus eam Matricem denominat in ecclesiasticis pro- 

visionibus a. 1914 et 1916. Statuta autem anni 1715, quae, uti supra 
notatum est, naturam induunt cuiusdam concordiae et conventionis 
inter partes usque in praesens vigorem obtinuerunt, et obtinent, salvis 
quibusdam modificationibus, quae ad quaestionem nostram non per- 
tinent. 

Enunciativae igitur per Ordinarios emissae in Sacris Visitationibus, 
et in provisionibus canonicis, testium depositiones et praedecessorum 
abbatum S. Angeli et S. Mariae repetitae confessiones sufficientem ad 
hune effectum constituunt probationem (Pignatelli, Consult., 109, n. 2, 
tom. 9; Scarfanton., tom. 3, addit. 21, n. 18 et seqq., addit. 22, n. 84; 
Rota, decis. 14, n. 1 et seqq.; decis. 483, n. 2 et seqq. coram Ansaldo, 
et Recent. decis., 397, n. 2 et seqq., part. 13, etc.). 

Ecclesiam vero S. Martini denominationem matricis obtinuisse et 
obtinere legitime, non vero per usurpationem, vel ex concessione abba- 
tum, ex dictis evidens est, et constat ex ipsis Statutis atque praesertim 
ex immemorabili observantia. Nil enim tam certum est, quam quod in 
hac praeeminentiarum materia inspici, spectarique unice debent tum 
peculiaria cuiusque Ecclesiae statuta, Abb. in c. Quod Clericis, n. 23, 
de Foro compet., Rota coram Innocentio X, decis. 265, n. 4, in Hilde- 
simen. - Comitiorum., 13 maii 1726, coram Gamasches, in Bononien. - 
Statutorum, 28 aprilis 1727 coram Ratto, etc. tum etiam speciales locorum 
-antiquissimae consuetudines ex animadversis per Rotam in Neritonen. - 
Praecedentiae, super bono iure 3 iulii 1713 et Cracovien. - Praecedentiae, 
15 februarii 1715 coram Scotto et in Bisinianen. - Praeeminentiarum, 
‘27 ianuarii 1727, coram Calcagnino; nam observantia immemorabilis et 
consuetudo in hac praeeminentiarum materia totum facit et operatur, 
(Rota, decis. 102, n. 17 et 18, part. 10, dec. 87, n. 6, part. 17, decis. 781, 
n. 5, part. 18, decis. 99, n. 10, part. 19, tom. 1, ecc.), et consequenter 
observantia ista non solum attendenda est uti declarativa iuris ad nomen 
matricis, ut supra competentis ecclesiae S. Martini, sed tanquam eidem 
tribuens facultatem allegandi quemcumque titulum meliorem de mundo 
pro ‘hac praerogativa matricitatis tuenda (Rota, coram Emerix, Iun. 
decis. 1188, n. 1, in Troiana - Delationis Crucis super bono iure, 10, 
dec. 1709 coram Aldrovando, in Tranen. - Praeeminentiarum, 23 iun. 1719, 
n. 9 coram Gamasches); atque vim legis obtinens (Rota, Novarien. - Praee- 
minentiarum, 26 iunii 1726, n. 25 coram Ratto). 

Idemque ius ecclesiae S. Martini ad nomen Matricis confirmatur ex 
pluribus eiusdem praerogativis et praeeminentiis, quae etiam naturam 
specialis tituli praeseferre videntur. Ut enim nonnullas ex praecipuis 
eiusdem praerogativis recenseamus, quas partim olim privative obtinuit, 

partim nunc etiam privative obtinet: a) ecclesiae S. Martini usque ad 
annum 1903 et 1904 ius fuit habendi exclusive fontem baptismalem; 
id vero summopere confert ad arguendam matricitatem seu maiorita- 
tem eiusdem ecclesiae, Rota in cit. Novarien. - Praeeminentiarum, coram 
Ratto, n. 15; 6) in ecclesia S. Martini explebantur functiones Sabbati 
Sancti et Sabbati Pentecostes, ad quas convenire debebant alii duo 
parochi usque ad annum 1907, in ea exclusive fit etiam nunc cele- 
bratio festi et processionis in die Corporis Domini, quae processio in 
ecclesia S. Martini habet principium, ibique terminat. Processionem 
autem in solemnitate Corporis Christi praestantiorem omnium praeroga- 
tivarum esse ad matricitatem convincendam, efficacissimumque argu- 
mentum matricitatis esse, firmat Rota in cit. decisione coram Ratto, 
n. 18 et 19; c) archipresbyter S. Martini usque ad annum 1914 exercuit 
iurisdictionem in incolas loci primis sex mensibus ex quibus advene- 
rant, etsi hi residerent in territorio aliarum parochiarum: iste vero mos 
vigens in ecclesia parochiali comprobat illius Matricitatem respective 
ad alias ecclesias, ut firmat Rota in eadem decis. cit. coram Ratto 
n. 16-17. 

Ad alteram dubii partem quod attinet, quonam sensu constet de 
matricitate ecclesiae S. Martini, utrum nempe sensu improprio an pro- 
prio, ante omnia animadvertere oportet iurisprudentiam canonicam sibi 
non constare in definienda matricitate proprie dicta. 

Nam iuxta quamplurimas decisiones antiquae Rotae, matricitas vere 
et proprie dicta tunc habetur cum adest unica ecclesia, quae cum reli- 
quis ecclesiis sibi subiectis et coadiutricibus unam ecclesiam formalem 
constituit, materialiter tantum divisam in praedictis subordinatis, ere- 
ctis pro commodiore exercitio animarum, ita ut rector ecclesiae princi- 
palioris sit unicus habitualis parochus, ceteri vero Rectores simplices 
Vicarii in adiutorium curae animarum assumpti: Decis. 226, n. 1, 258, 
272, n. 3. part. 1; 284, n. 10, part. 14; 281, n. 1, part. 15, ete., apud 
Scarfantonium, III, add. XXII, n. 39. 

Iuxta alias vero decisiones rotales vera et propria matricitas spe- 
ciem importat subiectionis et dependentiae unius ecclesiae, quae ab 
alia, tanquam e sinu matris processerit, et in eius adiutorium per viam 
dismembrationis nata fuerit; ut in Nullius Putiniani - Praeeminentia- 
rum, 7 decembris 1731, n. 2; Tirasonen. - Iurisdictionis et Praeeminent., 
25 ianuarii 1734, n. 20, coram Crescentio. 

At verius propria matricitas habetur cum: a) filialis parochia per 
viam verae et propriae dismembrationis a parochia matrice processit, 
ideoque ) filialis in titulum erecta est, et proinde c) omnino indepen- 

dens est a matrice quoad exercitium curae animarum (De Luca, cit., de 
decimis, disc. 12, n. 12-13, Summa praeeminent., 1, n. 14-15, Miscell., 
disc. 1, n, 31; Berardi, Zus ecel., lib. III, diss. II, cap. III; Sebastia- 
nelli, De re beneficiali, n. 238). Et hoc sensu matricitas distinguenda est 
a dignioritate, quae acquiri etiam potest a filiali ecclesia erga matricem 
(Berardi, Sebastianelli cit., ib.). 

Demum, iuxta plures alias rotales decisiones, matricitas vera et 
propria habetur quidem per viam dismembrationis ecclesiae filialis a - 
matrice, sed insuper requiritur ut filialis dotata sit de redditibus et pro- 
ventibus matricis. [ta coram Molines decis. 990, n. 3: « inter alia requi- 
« ritur quod sit dotata de redditibus et proventibus illius ». Et coram 
Crispo, decis. 28, n. 13: « ut autem aliqua ecclesia filialis dici possit, 
« deberet esse erecta praevia dismembratione partis parochiae, atque 
«cum participatione illius proventuum, his autem deficientibus, paro- 
« chialis ecclesia Matrix proprie nuncupari non valet ». Ita quoque in 
Comen. - Funerum, 17 aprilis 1702, n. 12, coram Mathoejo. Verum dotatio 
ecclesiae filialis ex parte matricis procedit tantum si reditus matricis 
sufficientes sint, nec aliquis reperiatur qui ecclesiam noviter ex dismem- 
bratione erectam velit dotare. Fagnano in cap. Ad audientiam, n. 31 et 
seqq. Quodsi matrix de suis bonis et redditibus filialem dotaverit, ius 
patronatus obtinebit, non quidem ratione dismembrationis seu matrici- 
tatis, sed ex causa dotationis, ad normam iuris communis (Fagnano, 
ib., n. 36, Santi, lib. III, tit. V, n. 102, etc.). 

Stante igitur hac opinionum diversitate circa notionem verae et 
propriae matricitatis, caute procedendum est in alligandis auctoritatibus 
tum pro tunc contra veram et propriam matricitatem alicuius ecclesiae 
arg. De Luca, De praeem., disc. 42, n. 14, ete. 

Hisce praemissis, matricitatem veram et propriam eam intelligimus 
quae fit per veram et propriam dismembrationem alicuius ecclesiae, 
parochialis in casu nostro, vi cuius ecclesia parochialis noviter exur- 
gens, erigitur in titulum, cum independenti exercitio curae animarum, 
sive filialis dotetur ex reditibus ecclesiae matricis, sive non, sive con- 
sequenter matrix ius patronatus in filialem habeat, sive non. 

Porro hisce in definitis terminis contineri debet praesens contro- 
versia de matricitate ecclesiae S. Martini. Nam ecclesiae S. Angeli et 
S. Mariae omnino independentes sunt in exercitio curae animarum ab 
ecclesia S. Martini, ut ceterum ipsa Statuta anni 1725 agnoscunt: 
« I parroci delle altre due chiese non hanno veruna dipendenza dal- 
«l’Arciprete di essa matrice in quelle cose, che riguardano il loro 
« ufficio, esercitando le loro funzioni curali indipendentemente da ogni 

« altro ». Item nullum ius patronatus ecclesia S. Martini habet aut habuit 
in ceteras ecclesias, ut eadem Statuta innuunt: « Si suppongono bensi 
« erette e dotate tutte e tre queste chiese dalla comunita suddetta (Val- 
« liseursae), mentre queste le stima di suo ius patronato », ecc. 

Quaestio igitur de matricitate vera et propria ecclesiae S. Martini 
huc tandem reducitur, utrum ab ea ecclesiae S. Angeli et S. Mariae 
per viam dismembrationis processerint. 

Iamvero dismembrationis factum probatur primo quidem ab origi- 
nario dismembrationis documento, atque hoc deficiente probari quoque 
valet ab aliis signis et argumentis. Attamen adeo clara et univoca esse 
oportet huiusmodi signa et argumenta, ut nec alium sensum aut inter- 
pretationem recipere nec ad aliam causam referri omnino possint, arg. 
cit. Nullius Putinéiani, etc. coram Crescentio, n. 3,4; De Luca, De Deci- 
mis, disc. 12, n. 13, in fine; De Parochis, disc. 27, n. 9. 

Nam inter signa, quae pro matricitate alicuius ecclesiae afferri solent, 
distinguenda sunt signa quae indicant retentionem reliquiarum antiqui 
dominii et iurisdictionis ecclesiae matricis (De Luca, De praeeminent., 
disc. 42, n. 12) seu aliquorum iurium parochialium vel reliquiarum reten- 
tionem (De Luca, Summa praeeminent., 1, n. 15) uti sunt ius funerandi, 
ius decimandi (De Luca, ib.) vel signa antiquae subiectionis et recogni- 
tionis erga Matricem uti praeter decimas etc., (De Luca, De parochis, 
disc. 36, n. 1) sunt annuus canon seu census (Fagnanus, in cap. Ad audien- 
tiam, n. 8) oblatio cerei singulis annis in die solemnitatis (De Luca, 
De praeeminent., disc. 42, n. 8, De parochis, disc. 36, n. 1; Wernz, lus 
Decret., tom. II, tit. XIII, n. 265), a signis simpliciter reverentialibus, 
quae nempe simplicem prerogativam et praeeminentiam important. Illa 
vocari possunt signa recognitionis, haec simpliciter reverentialia, arg. 
Scarfanton, II, lib. [V, tit. XI, n. 2 et 3; De Luca, De parochis, disc. 36, 
n. 8, etc. 

Illa in genere et ut plurimum sunt signa univoca verae et propriae 
matricitatis, haec signa tantum aequivoca; iis accensentur, uti dictum 
est, ius funerandi et ius decimandi, ius census annui vel cerei et simi- 
jia; his autem accensentur praerogativae Fontis baptismalis, functionum 
Sabbati Sancti et Sabbati Pentecostes, benedictionis Palmarum et pro- 
cessionis in die Corporis Christi et similia. Illa enim signa supponunt 
totum territorium autiquitus pertinuisse ad matricem, atque per dismem- 
brationem eius partis de novo erectam esse aliam ecclesiam, intra cuius 
limites propterea mater aliqua iura parochialia prae suae dignitatis vel 
maiestatis conservatione retineat (De Luca, De praeeminent., disc. 42, 
n. 12, Summa de decimis, II, n. 16); haec autem signa non necessario 

arguunt veram et propriam dismembrationem ideoque veram matricita- 
tem, sed explicari quoque possunt per matricitatem illam magis remotam 
et impropriam, resultantem ex eo quod vel ratione antiquitatis, vel ex 
alio respectu esset ecclesia maior in loco (De Luca, De praeeminent., 
disc. 42, n. 12, 14, 15; Summa praeeminent., I, n. 16; Rota in Novarien. 
cit. Praeeminent. coram Ratto; Scarfanton., tom II], add. XXII, n. 9 
et seqq.). Hine est quod illa signa dicantur quoque inducere quandam 
subiectionem et dependentiam remotam filialis erga matricem, scilicet. 
tantum quoad superioritatis recognitionem, non autem quoad exercitium 
curae animarum, haec vero nullam prorsus subiectionem et dependen- 
tiam, sed tantum reverentiam importent (De Luca, De praeeminent., 
disc. 43, n. 11, Summa praeeminent., I, n. 14, 15, Miscell., disc. 1, n. 31; 
De parochis, disc. 40, n. 4; Scarfanton., tom. II, lib. IV, tit. XJ, n. 3, 
tom. III, add. XXII, n. 10). 

Diximus superius in genere et ut plurimum. Nam sicut, absolute 
loquendo, fieri potest ut ecclesia matrix in filialem ab ipsa per dismem- 
brationem procreatam, sibi in limine erectionis filialis non reservaverit. 
nec ius decimandi (De Luca, Summa Decim., II, n. 16) nec ius funerandi, 
nec ullum verum et proprium ius, De Luca, Summ. praeeminent., I, n. 15 
ibi.: « In triplicem autem subalternam matricitatis, ac respective filia- 
« tionis speciem ista subdistinguitur, unam scilicet ubi sola ratio ori- 
« ginis et procreationis, alio iure non retento, hance filialitatem indu- 
« cat »: ita fieri potest ut aliqua ecclesia, alio titulo et alia ex causa, 
puta ex praescriptione vel privilegio aliqua ex his iuribus obtiauerit. Ita 
e converso fieri potest ut ecclesia aliqua in filialem ab ipsa per dismem- 
brationem procreatam sibi reservaverit tantum fontem baptismalem vel 
aliqua ex iis praerogativis, quae supra diximus signa aequivoca. Hinc. 
est quod si de facto dismembrationis aliunde constet, istae praeroga- 
tivae, quamvis in se sint tantum signa aequivoca,.referri debent ad 
dismembrationem, tamquam ad suam causam (De Luca, De parochis, 
disc. 40, n. 4 et seqq.); si vero de dismembrationis facto aliunde non 
constet, ex his tantum concludenter nequeat probari vera et propria 
matricitas. 

Quare, si de facto dismembrationis non constet, probatio verae et 
propriae matricitatis ex signis et indiciis ita difficilis est, ut Scarfan- 
tonius, etsi ad notionem verae et propriae matricitatis non requirat 
dotationem ex parte matricis (tom. I], lib. IV, tit. XI, n. 2, tom. III, 
add. XXII, n. 40), tamen quoad probationem matricitatis ponat tam- 
quam regulam generalem quod in casu quod aliqua Ecclesia sit certis 
limitibus separata et habeat proprium Rectorem cum titulo collativo et 

perpetuo ... vel non constet de fundatione vel dotatione ipsius ecclesiae, 
praevia dismembratione partis parochiae et bonorum ecclesiae, quae 
iura matricitatis praetendit, numquam potest inferri quod verificetur 
prima vel secunda species matricitatis ... solumque maioritas et dignio- 
ritas ecclesiae operatur circa dicta reverentialia, iuxta normam consue- 
tudinis, etc., tom. II, ib., ‘nh. 7-10; tom. III, ib., 47-48. Cui sententiae etsi 
subscribere ex dictis non possimus, tamen certum est hanc materiam 
non esse capacem regulae generalis, quae cuicumque casui pariformiter 
et indefinite applicanda sit (De Luca, De praeeminent., disc. 42, n. 8), ideo- 
que istas quaestiones facti potius quam iuris esse, certam ac uniformem 
non habentes regulam, pro singulorum casuum qualitate ac circumstan- 
tiis decidendas (De Luca, De decimis, Summ. II, n. 16, De decimis, disc. 12, 
n. 9, De parochis, disc. 40, n. 4, etc.). 

Hisce positis, praesens controversia de matricitate proprie vel impro- 
prie dicta ecclesiae S. Martini paucis expediri potest. 

Nam primo quidem nullum authenticum documentum de originario 
facto dismembrationis allatum est, nec afferri potest (Statuta a. 1725): 
attestationes vero quae huic facto referuntur, informes sunt vel ineffi- 
caces, atque satis eliduntur per contrarias attestationes, praesertim per 
relationem Visitationis Sacrorum Liminum anni 1728, ibi: « Aucto exinde 
« hac in Terra populo, aedificiisque dilatatis, adiunctae fuere aliae Paro- 
« chiales duae », etc. . 

Quoad signa vero et indicia, ecclesia S. Martini nullum praesefert 
ex iis signis quae superius diximus esse in genere et in plurimum uni- 
voca in favorem Matricitatis verae et propriae. Non enim habet. vel 
unquam habuit ius decimandi, vel ius funerandi intra limites aliarum 
parochiarum; numquam item habuit ius ad canonem vel censum annuum, 
vel ad annuam recognitionem eius remotae superioritatis per oblationem 
cerei, vel similia (Statuta anni 1725). Nec tamquam signum recogni- 
tionis seu tributi considerari potuerunt vel possunt fasciculi palmarum, 
quos abbates S. Angeli*et S. Mariae relinquebant in ecclesia S. Martini 
in Dominica Palmarum post benedictionem, ut ceterum agnovit et sal- 
tem extraiudicialiter confessus est, dum agitabatur causa apud S. Rotam 
a. 1750-1753, archipresbyter S. Martini Horatius Gaioni in sua epistola 
die 22 sept. anni 1750 data, ibi: « il lasciare che si fa portione di palme 
« a S. Martino non potra mai essere segno di tributo ... ed al pid dovrebbe 
« essere segno di preeminenza... e c’é un’altra ragione naturale di lasciare 
« le dette Palme ... ». , 

Ceterae vero praerogativae quibus gaudet, vel antiquitus gavisa est 
ecclesia S. Martini, per se et absolute loquendo, sunt signa aequivoca, 

seu probant quidem et demonstrant Matricitatem saltem impropriam, non 
vero rigorose demonstrat Matricitatem vere et proprie dictam. 

Ita nomen Matricis et respective filialis in quo summe contendit 
modernus archipresbyter; nam vocabulum matricis « est aequivocum id 
«non concludens pernecesse, utpote referibile ad quamdam maiorem 
« praeeminentiam, quod scilicet esset ecclesia ratione antiquitatis vel 
« ex aliis circumstantiis maior», De Luca, De parochis, disc. 27, n. 9, 
et De decimis, disc. 12, n. 13, in fin., Rota in cit.; Novarien., coram 
Ratto n. 4, 5. 

Idem dicendum de retentione fontis baptismalis usque ad a. 1904. 
Nam etsi fons baptismalis plerumque accenseatur signis matricitatis 
(Fagnano cit., in cap. Ad audientiam, n. 8, Berardi cit. ib., Scarfanton, 
tom. III, add. XXII, n. 40, etc.), tamen non concludit necessario nisi 
matricitatem impropriam seu maioritatem, De Luca, De parochis, disc. 38, 
n. 10; S. C. Concil. in Boianen.-Iurium parochialium et praeeminentia- 
rum, 24 maii 1732; in Ferentina-Matricitatis et fontis baptismalis, 18 mar- 
tii 1797, Scarfanton., tom. II, lib. IV, tit. XI, n. 12, tom. III, add. XXII, 
n. 20; Rota in cit. Novarien.; coram Ratto, n. 15, ete. 

Item matricitatem tantum impropriam non vero matricitatem vere 
et proprie dictam demonstrant coeterae praerogativae, quas archipre- 
sbyter S. Martini urget, uti quod archipresbyter S. Martini agnoscatur 
tamquam caput cleri et capituli, si tamen vere et proprie nomen capituli 
meretur unio illa sociativa cleri trium ecclesiarum (Statuta anni 1725) 
et quod archipresbyter praesideat et ceteris rectoribus praeferatur in 
sessionibus seu coetibus (Scarfanton., tom. II, lib. IV, tit. XI, n. 4, tom. [II, 
add. XXII, n. 43, Rota in cit. Novarien., coram Ratto, n. 21,-etc.); uti 
quod in ecclesia S. Martini unice explerentur functiones Sabbati Sancti 
et Sabbati Pentecostes, ad quas convenire deberent alii duo parochi 
usque ad annum 1907 (Scarfanton., tom. III, add. XXII, n. 20, Rota, 
ib. cit., Novarien., n. 13, etc.); quod festum Ssmi Corporis Christi cum 
solemni processione fiat tantum ab ecclesia S. Martini (Scarfanton., 
tom. III, add. XXII, n. 18, Rota in cit. Novarien., n. 19, etc.), quod pro- 
cessiones generales aut indictae a Superioribus, incipiant vel inciperent 
ab ecclesia S. Martini, cuius unica crux elevatur vel elevabatur (Attestatio 
18 iunii 1893; Statuta anni 1725), De Luca, Summ. praeeminent., |, n. 16; 
Rota, in cit. Novarien., n. 22, 23; quod usque ad annum 1914 archipre- 
sbyter exerceret iurisdictionem in incolas loci primis sex mensibus ex 
quibus advenerant, etsi hi residerent in territorio aliarum parochiarum, 
Rota in cit. Novarien., n. 16 et 17, etc., et similia. 

Nec dismembrationem concludenter probat quod in una ecclesia 

S. Martini asservatum fuerit, ut asseritur, SSimae Eucharistiae Sacra- 
mentum; nec quod in signum huius praerogativae Confraternitas San- 
clissimi Sacramenti, quae in ecclesia S. Martini erecta est, subministret 
vel subministraverit oleum, etc., aliis ecclesiis, sicut ceterum iam reco- 
gnoverat archipresbyter S. Martini Horatius Gaioni in sua epistola diei 
19 septembris 1750: « La Confraternita del Santissimo @ corpo sepa- 
« rato, e se da l’olio e la cera alle altre chiese per le lampade del ciborio 
«e del santo Viatico, fa la questua per tutte tre le parrocchie ... che 
« pud sopportare questo peso, che non puol indurre mai rigorosa matri- 
« cita in S. Martino ». : 

Nec idem assumptum probat iurisdictio, quam praetendebant archi- 
presbyteri in ecclesiis ruralibus, et ius quod nunc habet praedicandi in 
iisdem ecclesiis, nam iterum Gaioni, ibi: « Né le prerogative che ha 
« nelle chiese rurali possono militare a favore... posciaché in esse non 
« v’ha alcun dominio |’arciprete, ma sono padronali della Comunita e 
« recettizie dei preti semplici, che le governano ed offiziano, anche indi- 
« pendentemente dal capitolo, e benché in alcune feste vi assista l’arci- 
« prete nel primo luogo tra suoi, questo non avviene ratione dominii, 
« ma precede ratione facultatis che ha il capitolo d’intervenirvi in corpo; 
« ... per questo fa lui la funzione di predicare per I’ invito dell’offerta », etc. 
Sicut nil probat unio beneficii S. Rochilli: « L’unione del beneficio di 
« 8. Rochillo non merita alcuna considerazione, mentre é cosa, che est 
« in facultatibus dell’Ordinario in conformita del Concilio Tridentino » 
(Gaioni, in epistola diei 22 septembris 1750). 

Nec dismembrationem probat iurisdictio archipresbyteri quoad 
domum gubernatoris, advenas, vectigalium, et milites extra stationem 
degentes, quam S. Congr. Rituum, die 22 ianuarii 1841 confirmavit ad 
formam constitutionum anni 1725 et decis. S. Rotae diei 26 febr. 1753. 
Haec enim iurisdictio referri potest ad alium titulum ex gr. ad prae- 
scriptionem, ut sat innuitur in ipsa sententia S. Rotae. 

Neque postremo dismembrationem concludenter probat sententia 
A. C., d. 1 dec. 1750, supra allata, qua ecclesia S. Martini obtinuit 
manutentionem in possessione seu quasi privative perpetuo exercendi 
omnia et singula iura parochialia in omnibus et singulis domibus et 
habitationibus ubicumque positis et in posterum aedificandis extra 
moenia et extra portas omnes et qualescumque terrae Valliscursae et 
in toto ipso territorio extra moenia, etc., cuius iurisdictionis nullam aliam 
dari posse rationem archipresbyter putat, quam reservationem in limine 
dismembrationis. Nam: 1) non potuit haec reservatio fieri in limite dismem- 
brationis, quae praetenditur, quia, ut advertebant statuta anni 1725: 

« E da sapersi ancora come da pochi anni in qua ai tempi nostri sono 
« state fabbricate molte case suburbie, site e poste fuori il recinto della 
« terra, le quali se mai venissero ad essere abitate, nascerebbe lite fra 
«i parroci sopra i giussi parrocchiali; stante che alcune di dette case 
« stanno pid vicino alla chiesa di S. Martino, altre pid vicino a quella 
« di S. Angelo, ed altre pit vicino a quella di S. Maria. Onde si aspetta 
« che Monsignore dichiari a qual chiesa appartenghino, etc. »; 2) Reser- 
vatio illa absurda fuisset, quia aperte contraria ipsi causae dismembra- 
tionis; 3) Sententia A. C. lata fuit in solo possessorio, in quo non quae- 
ritur de iustitia vel iniustitia, sed attenditur nudum factum possessionis: 
cum autem lis transacta fuit per concordiam initam die 13 septembris 
a. 1753, in ea non tantum praetensa dismembratio nec explicite nec 
implicite recognita fuit, sed iura trium parochiarum aequo modo inter 
se quoad domus illas composita fuerunt. 

Illud tamen concedendum est archipresbytero, dismembrationem 
esse valde verisimilem, nam loci trium parochiarum, aliaeque circum- 
stantiae hanc possibilitatem reddunt verisimilem, iuxta casum quem 
ponderat De Luca, de decimis, disc. 10, n. 10. Immo, quod mirum est, 
abbates ipsi in controversia penes Rotam a. 1753 admittebant quod 
«haec parum commoda terrae conditio, simulque magna frequentia 
« populi... a tempore, cuius nulla extat memoria, tulit exegitque ut 
«animarum cura divideretur, in tres distinctas parochias. ...». Verum 
praetermissa hac assertione quae ad vim probationis non assurgit, haec 
possibilitas minuit quidem aut aufert resistentiam iuris ad matricitatem 
ecclesiae S. Martini, quae ita antiquitus potuerit esse unica et conse- 
quenter matrix per viam dismembrationis, at non dat certam probatio- 
nem antiqui status et dismembrationis (De Luca, ib.), neque per se ut 
patet, quia ab esse ad factum non valet illatio, neque iuncta simul cum 
praerogativis et signis supra allatis, quae utpote solum reverentialia, sunt 
aequivoca, et probant tantum matricitatem impropriam. 

Neque stante hac possibilitate sequitur quod minus stricte et rigo- 
rose procedendum sit in probanda matricitate ecclesiae S. Martini, nec 
sint rigorose criticandi sint singuli actus praeminentiales iuxta ea quae 
idem De Luca disputat in casu ponderato per discursum, 40, De parochis, 
n. 4 et 7, nam hoc in casu respiciente ecclesiam S. Laurentii in Damaso, 
constabat aliunde de facto dismembrationis, ideoque introibant termini 
causae universalis, ut probatio et possessio aliquorum actuum sufficiat 
pro aliis cadentibus sub eadem causa universali tamquam sub eadem 
radice. At in casu nostro agitur de probanda ipsa universali causa, seu 
dismembratione et matricitate. 


| 


468 Acta Apostolicae Sedis - Commentarium Officiale 


Ceterum etiam si daremus ecclesiam S. Martini esse vere et proprie 
Matricem per viam dismembrationis, non tamen plus iuris ipsa pro se 
praetendere posset, quam nunc habet. Matricitas enim alicuius ecclesiae, 
illa quoque quae vere et proprie est talis, seclusis iuribus quae matrix 
sibi in limine dismembrationis reservaverit, honorificam tantum importat 
praeeminentiam (De Luca, Miscellanea, I, n. 31, De parochis, disc. 33, 
n. 8, disc. 36, n. 6, De benefic., Summ. XXVIII, n 219, etc.). 

Cum autem praerogativae, quibus gaudet ecclesia S. Martini, hono- 
rificam tantum importent praeeminentiam, factum originariae dismem- 
brationis fit quaestio mere historica, nullam particularem habens iuridi- 
cam consequentiam, quae proinde a foro nostro est aliena. 

Quae cum ita sint, supervacaneum est expendere argumenta quae 
tum contra matricitatem propriam, tum contra impropriam ecclesiae 
S. Martini affert egregius advocatus abbatis S. Angeli. 

Is enim matricitatem propriam impugnat potissimum quia filiales 
ex reditibus matricis dotatae non sunt: quamvis autem hoc argumentum 
. hon sit concludens necessario, certum tamen est quod, deficiente dota- 
tione, deficit argumentum potissimum pro matricitate vera et propria. 

Dum autem impugnat etiam matricitatem impropriam « in quanto 
«la chiesa di S. Martino non ha la prerogativa delle solennita mag- 
« giori... e se le abbaziali accedono a S. Martino, per il principio della 
« reciprocanza, S. Martino deve accedere alle abbaziali » ipse praeterit 
omnes praerogativas quae citra quamlibet « reciprocanza », aut « alter- 
nativa » indubie competunt ecclesiae S. Martini, quasque supra expen- 
dimus. 

Ceterum vel ipsi abbatum praedecessores in causa acta coram 
S. Rota, a. 1753 non impugnabant matricitatem hanc latiorem et impro- 
priam, continentem dumtaxat ius honorificum. 

Hisce omnibus in iure et in facto rite diligenterque perpensis, Nos 
infrascripti Auditores de turno, pro Tribunali sedentes et solum Deum 
prae oculis habentes, Christi nomine’ invocato, dicimus, declaramus et 
definitive sententiamus, proposito dubio respondentes: ad primam partem, 
affirmative, seu constare de matricitate ecclesiae S. Martini in casu; ad 
secundam partem: quatenus importat honorificam tantum praeeminen- 
tiam; seu constare de matricitate ecclesiae S. Martini, quatenus importat 
honorificam tantum praeeminentiam. 

Expensas autem compensatas volumus inter archipresbyterum et 
abbatem 8. Angeli. 

Ita pronunciamus et definitive sententiamus, mandantes Ordinariis 
locorum et ministris tribunalium, ad quos spectat, ut executioni man- 

dent hanc nostram definitivam sententiam et adversus reluctantes pro- 

cedant ad normam sacrorum canonum et praesertim cap. 3 Concilii Tri- 

dentini, sess. XXV, de Ref., iis adhibitis exsecutivis et coércitivis mediis, 

quae magis efficacia et opportuna pro rerum adiunctis exstitura sint. 4 
Romae, in sede Tribunalis die 10 augusti 1917. 


Aloisius Sincero, Ponens. 
Fridericus Cattani-Amadori. 
Petrus Rossetti. 


L. S. 
Ex Cancellaria S. Romanae Rotae 


Sac. T. Tani, Notarius. 


* Ab hac sententia neutra pars appellavit. 

DIARIUM ROMANAE CURIAE 


SEGRETERIA DI STATO 


NOMINE 


Con Biglietti della Segreteria di Stato il Santo Padre si é degnato di 


nominare: 


T° ottobre 1918. Mons. Sebastiano Nicotra, arcivescovo titolare di Eraclea e 
Nunzio Apostolico del Cile, Nunzio Apostolico presso la 
Real Corte del Belgio. 

10 » » Il Revmo P. Ladislao Marszalkiewicz, dei Resurrezionisti, 
Consultore della Commissione Pontificia per la interpre- 
tazione del Codice di Diritto Canonico. 

26 > »  L’Emho signor Cardinale Tommaso Pio Boggiani, Protettore 
dell’ Istituto delle Figlie di N.S. di Misericordia di Savona. 


30 » » Mons. Giovanni Tacci, arcivescovo titolare di Nicea, Suo 
Maggiordomo, Prefetto dei Sacri Palazzi Apostolici. 

» > » Mons. Giuseppe Guerri, Reggente della Dataria Apostolica, 
con diritto a far parte della Nobile Anticamera Pontificia 
in qualita di Cameriere Segreto Partecipante. 


Con Brevi Apostolici il Santo Padre si é degnato di nominare: 


Protonotari Apostolici ad instar participantium: 


18 giugno 1918. Mons. 
2 ottobre » Mons. 
15 » » Mons. 


18 giugno 1918. Mons. 


» » » Mons. 
21 » » Mons. 
17 settembre » Mons. 
27 » Mons. 
29 > » Mons. 
18 ottobre » Mons. 

» Mons. 


Giorgio Hilpisch, della diocesi di Limburgo. 
Casimiro de Skirmunt, residente a Roma. 
Giuseppe de Freitas Machado, dell’archid. di Olinda. 


Prelatt Domestici di S. S.: 


Francesco I. Van Antwerp, della diocesi di Detroit. 
Emanuele B. Ledvina, della diocesi d’Indianapoli. 
Pietro I. Sheridan, della diocesi di Erie. 

Giuseppe Stourton, della diocesi di Nottingham. 
Pietro Cisco, del Patriarcato di Venezia. 

Matteo Damm, della diocesi di Spira. 

Bartolomeo Giuganino, dell’archidiocesi di Torino. 
Giuseppe Costa, della medesima archidiocesi. 

ONORIFICENZE 


Con Brevi Apostolici il Santo Padre si é degnato di conferire le seguenti 
onorificenze : 
La Gran Croce dell’'Ordine di S. Gregorio Magno, classe civile: 


24 settembre 1918. Al sig. barone Hans von Lassberg, Gran Ciambellano della 
Corte di Baviera. 


La Commenda con Placca dell’Ordine di S. Gregorio Magno, classe civile: 


23 settembre 1918. Al sig. Alessio Lira Infante, dell’ archidiocesi di Santiago 
del Cile. 
5 ottobre » Al sig. Giovanni Tietmann, della diocesi di Paderborn. 


La Commenda dell’Ordine di S. Gregorio Magno, classe civile: 
10 settembre 1918. Al sig. Girolamo Gozo, della diocesi di Savona. 


15 » » Al sig. Giovanni Truijen, della diocesi di Ruremonda. 
29 ~ » Al sig. prof. Guglielmo Killing, della diocesi di Minster. 
2 ottobre » Al sig. Annibale Marsigli, dell’archidiocesi di Bologna. 
23 > » Al sig. avv. Nazareno Ferrata, di Roma. 


Il Cavalierato dell’Ordine di S. Gregorio Magno, classe civile: 
2 settembre 1918. Al sig. Pietro Martinucci, di Roma. 


4 » » Al sig. Pietro Federici, di Roma. 

23 » » Al sig. Ignazio Irarrazaval, dell’archidiocesi di Santiago 
del Cile. 

1 ottobre » Al sig. dott. Celestino Baldi, dell’archidiocesi di Bologna. 

9 » » Al sig. Armando de la Villardiére, della diocesi di Grenoble. 

11 > » Al sig. Giovanni Gommaire van der Linden, della diocesi 
di Harlem. 


12 » » Al sig. Eugenio Goulmy, della diocesi di Bois-le-Duc. 


Il Cavalierato dell’Ordine di S. Gregorio Magno, classe militare: 


7 settembre 1918. Al sig. Francesco Tedeschi, sottotenente della Guardia Pa- 
latina d’onore. 

5 ottobre » Al sig. Carlo Schleppinghoff, della diocesi di Paderborn. 

> » » Al sig. Pietro Weinen, della medesima diocesi. 


La Gran Croce dell’Ordine di S. Silvestro Papa: 
24 settembre 1918. Al sig. Alessandro Gallinal, dell’archidiocesi di Montevideo. 

La Commenda dell’ Ordine di S. Silvestro Papa: 
16 settembre 1918. Al sig. Girolamo De Avellar Figueira De Mello, Segretario 
della Legazione del Brasile presso la S. Sede. 
19 ottobre » Al sig. Ottavio Stanislao Dorchot, dell’archid. di Cracovia. 


fl Cavalierato dell’Ordine di S. Silvestro Papa: 
13 agosto 1918. Al sig. Norberto Iedina, dell’archidiocesi di Serajevo. 


MAGGIORDOMATO DI SUA SANTITA 


Con Biglietti di S. E. Rtha Mons. Maggiordomo, il Santo Padre si é degnato 
di nominare: 
Camerieri Segreti soprannumerari di S. 
29 maggio 1918. Mons. Elia Violoni, della diocesi di Serajevo. 
7 giugno » Mons. Augusto Guadagnini, della diocesi di Trento. 
27 settembre » Mons. Ferdinando Nothen, della diocesi di Minster. 


Camerieri d’ onore im abito paonazzo di S. S.: 
15 giugno 1918. Mons. Michele Paolinovié, della diocesi di Macarsca. 
Mons. Vladimiro Bakoti¢, della medesima diocesi. 
Mons. Matteo Biovi¢é, della medesima diocesi. 
Mons. Antonio Sare, della diocesi di Sebenico. 


NECROLOGIO 


11 maggio 1918. Mons. Ernesto Angiulli, vescovo titolare di Augusta. 
19 luglio » Mons. Giuliano Tommasuolo, vescovo titolare di Efesto. 
4 ottobre » Mons. Edoardo Gastone Péttickh de Pettenegg, arcivescovo 
titolare di Damiata. 
Mons. Giovanni Régine, arcivescovo di Trani e Barletta. 
Mons. Giovanni Battista Biolley, vescovo di Tarantasia. 
Mons. Lorenzo Chieppa, vescovo di Lucera. 
Mons. Carlo Francesco Turinaz, vescovo di Nancy e Toul. 
Mons. Pietro Paolo Camillo Moreschini, arcivescovo di Ca- 
merino. 
Mons. Tiburzio Hajdu, O. S. B., arciabate di S. Martino 
in S. Monte di Pannonia (Ungheria). 

